****

**ИЗВЈЕШТАЈ О ОСТВАРЕЊУ ГОДИШЊЕГ ПЛАНА ИМПЛЕМЕНТАЦИЈЕ СТРАТЕГИЈЕ РАЗВОЈА ГРАДА БИЈЕЉИНА ЗА 2019. ГОДИНУ**

Бијељина, март 2020. године

С А Д Р Ж А Ј

[ИЗВРШНИ САЖЕТАК 2](#_Toc42776749)

[УВОД 4](#_Toc42776750)

[СТРАТЕШКИ ЦИЉЕВИ И ПРИОРИТЕТИ 6](#_Toc42776751)

[Визија 6](#_Toc42776752)

[Секторски циљеви 6](#_Toc42776753)

[Кључни приоритети и фокуси за 2019. годину 7](#_Toc42776754)

[Збирни преглед приоритетних пројеката и оквира за њихово финансирање обухваћених Планом имплементације 2019-2021. година 8](#_Toc42776755)

[ПРЕГЛЕД ИМПЛЕМЕНТАЦИЈЕ СТРАТЕГИЈЕ ИНТЕГРИСАНОГ РАЗВОЈА 9](#_Toc42776756)

[Сажет осврт на претходни период имплементације 10](#_Toc42776757)

[Преглед имплементације Стратегије у извјештајној 2019. години 11](#_Toc42776758)

[Кључни резултати и остварени напредак 13](#_Toc42776759)

[Вертикална и хоризонтална усклађеност и ниво интегрисаности 26](#_Toc42776760)

[Реализовани Пројекти који нису планирани Стратегијом, а допринијели су значајно развоју Града 27](#_Toc42776761)

[ИНСТИТУТИОНАЛНИ КАПАЦИТЕТИ ГРАДСКЕ УПРАВЕ И САРАДЊА СА БИТНИМ АКТЕРИМА 29](#_Toc42776762)

[КЉУЧНИ МАКРОЕКОНОМСКИ ПОКАЗАТЕЉИ 29](#_Toc42776763)

[ЗАКЉУЧЦИ, ПОУКЕ И ПРЕПОРУКЕ 33](#_Toc42776764)

# ИЗВРШНИ САЖЕТАК

Извјештај о имплементацији Стратегије локалног развоја Града Бијељина (2014-2023. годинa), ревидоване за период 2019-2023. година, има за циљ да покрене све битне актере на размишљање и допринос што ефикаснијем доношењу одлука о реализацији стратешких приоритета економског развоја, друштвеног развоја и заштите животне средине, у оквиру дефинисанa три стратешка циља, као и 11 секторских циљева.

Годишњим Планом имплементације Стратегије развоја Града Бијељина за 2019. годину било је предвиђено спровођење **80** пројеката, и то: **23** пројекта у склопу економског сектора (укупне вриједности **2.061.372,00 КМ**), **27** пројеката у склопу еколошког сектора (укупне вриједности **71.356.425,00 КМ**) и **30** пројеката у склопу друштвеног сектора (укупне вриједности **9.194.675,58 КМ**). Укупна вриједност планираних пројеката износи **82.612.472,58 KM.**

Укупна вриједност имплементираних пројеката је **28.665.615,64 КМ**, односно **34,70%** у односу на пројектовани финансијски оквир. Од тог износа 44,40% је реализовано из буџета Града, а 55,60% из екстерних извора. Када је ријеч о конкретном броју реализованих пројеката у току 2019. године, реализовано је укупно **58**, и то: **16** пројеката у оквиру економског сектора (укупне вриједности **1.696.779,59 KM**), **20** пројеката у оквиру еколошког сектора (укупне вриједности **18.241.105,25 КМ**) и **22** пројектa у оквиру друштвеног сектора (укупне вриједности **8.727.730,80 КМ**). Потребно је истаћи да је реализација одређеног броја пројеката изостала углавном због недостатка екстерних средстава.

За 2019. годину планирано је да се из буџета Града за реализацију стратешких пројеката издвоји **12.090.945,20 КМ**, а реализовано је **12.726.319,26 КМ (105,25%).**

Када је ријеч о планираним стратешким пројектима од стране осталих јавних институција/предузећа са подручја Града Бијељина, реализација износи свега 22,61%, односно од планираних **70.521.527,26 КМ** реализовано је **15.939.296,38 КМ**.

Највећи дио средстава у 2019. години за реализацију пројеката планирала је јавна установа „Воде Српске“. Укупна планирана средства за 2019. годину у овој јавној установи износила су **40.357.555,42 КМ**. Међутим, због пролонгирања процедура ратификације споразума о имплементацији пројеката на ентитетском и државом нивоу, реализација планираних пројеката је одложена за другу половину 2020. године. С тим у вези, од планираних 40.357.555,42 КМ у 2019. години обезбијеђено је и реализовано свега 7.450.337,18 КМ за планиране пројекте.

Када је ријеч о закључцима и корективним акцијама у погледу претходне године, највеће препреке су се односиле на ограничена финансијска средства како из властитих тако и екстерних извора, што упућује да би у наредном периоду још више пажње требало посветити реалнијем планирању средстава за реализацију стратешких пројеката, као и константном унапређењу пословног окружења са циљем привлачења нових инвестиција.

Значајно је истаћи да је Град Бијељина, међу четири прве локалне заједнице у БиХ, успио испунити услове и добити сертификат као локална заједница са повољним пословним окружењем (BFC SEE - Business Friendly Certificatе South East Europe). Oвај сертификат представља потврду да Град Бијељина нуди инвеститорима услуге високог квалитета олакшавајући њихово пословање и да непрестано ради на побољшању пословног амбијента у локалној заједници, што представља један од битних предуслова за горе наведене активности.

Такође је битно нагласити да Град Бијељина, у складу са **Глобалном агендом 2030 и Циљевима одрживог развоја**, промовише партнерство јавног, цивилног, приватног сектора и академске заједнице и реализује низ пројеката у партнерству, због чега представља позитиван примјер имплементације наведене Агенде, не само у БиХ него и у региону.

У складу са стратешким опредјељењем да до 2030. године Град Бијељина постане ГРАД БУДУЋНОСТИ, Градска управа Града Бијељина припрема и реализује низ програма, пројеката и активности кроз које ствара предуслове за одрживи привредни, друштвени и еколошки развој.

# УВОД

Циљ овог Извјештаја је да на једноставан и јасан начин представи резултате имплементације Стратегије интегрисаног развоја Града Бијељина током 2019. године. Документ, такође, садржи поуке и препоруке за будући рад и предлаже мјере за побољшање процеса и резултата имплементације Стратегије локалног развоја Града Бијељина. Његова сврха је да покрене све битне актере на размишљање и допринесе остварењу стратешких и секторских циљева и буде од помоћи у доношењу одлука о приоритетима у наредним годинама.

Стратегија развоја представља документ који даје оквир за дефинисање заједничких циљева, подстицање локалних снага, али и одговор на изазове будућег развоја Града и свеукупног живота у њему. Као таква, Стратегија је у складу са стратегијама и политикама на вишим нивиома власти, и то прије свега са Стратегијом развоја локалне самоуправе у Републици Српској за период 2017-2021. година, али и са другим секторским стратегијама на државном и ентитетском нивоу.

Стратегија локалног развоја Града Бијељина за период 2014-2023. година (у даљем тексту: Стратегија) усвојена је на 17. сједници Скупштине Града Бијељина, одржаној дана 27.12.2013. године, као кључни стратешко-плански документ Града, који би требало да подстиче будући раст и развој заједнице.

Стратегија је током 2018. године ревидована за период 2019-2023. година, а усвојена је на 24. сједници Скупштине Града Бијељина одржаној 05.02.2019. године. Као прва јединица локалне самоуправе у Републици Српској и БиХ која је препознала значај одрживог развоја, Град Бијељина је током процеса ревизије своју Стратегију развоја ускладио са Агендом 2030/циљевима одрживог развоја. Опредјељујући се за систематски приступ у достизању одрживог развоја, Град Бијељина је као једина локална самоуправа у БиХ истакнут као позитиван примјер у локализацији Агенде 2030 у првом БиХ извјештају о напретку у реализацији циљева одрживог развоја, који је презентован Скупштини Уједињених Нација у Њујорку у јуну 2019. године.

Ревидирану Стратегију локалног развоја Града Бијељина за период 2019-2023. година израдио је Развојни тим Града Бијељина у оквиру Пројекта локалног интегрисаног развоја (ЛИР), који представља заједничку иницијативу Развојног програма Уједињених нација (UNDP) и Европске Уније. У изради су учествовала бројна радна тијела која је именовао Градоначелник, уз пуно учешће јавног, приватног и невладиног сектора. Током процеса ревизије Стратегије одржанa су четири састанка Развојног тима и два састанка Партнерских група. Како би се обезбиједила потпуна транспарентност процеса рецизије Стратегије, одржано је и осам фокус група које су укључиле представнике НВО сектора, привреде, одборнике у Скупштини, предсједнике мјесних заједница, туристичке агенције и организације, спортска удружења, јавна предузећа, представнике академске заједнице и институција културе и образовања, а све то са циљем укључивања што већег броја представника грађана у процес стратешког планирања. Од стране учесника фокус група упућено је 27 пројектних приједлога, од којих је 20 укључено у Стратегију развоја, а 7 стављено на резервну листу (због неизвјесног извора финансирања или недостатка конкретног пројектног приједлога). Прије самог усвајања ревидоване Стратегије, одржан је завршни састанак са 45 представника Партнерских група и члановима Координационог тијела за праћење имплементације Стратегије, али и свих осталих екстерних и интерних сарадника, на којем им је представљен коначни приједлог наведеног документа.

Подаци који су коришћени приликом израде Извјештаја прикупљани су континуирано од релевантних одјељења Градске управе одговорних за реализацију и праћење имплементације пројеката, као и од релевантних екстерних партнера, односно јавних установа и предузећа која су дефинисана као носиоци имплементације одређених стратешких пројеката. Помоћу секторских показатеља се прати допринос пројеката у остварењу стратешких и секторских циљева, а макроекономски показатељи омогућавају праћење трендова и поређење Града са трендовима на нивоу ентитета и државе.

# СТРАТЕШКИ ЦИЉЕВИ И ПРИОРИТЕТИ

## Визија

На тромеђи панонске равнице, Град Бијељина, универзитетски, културни, здравствени и спортски центар и регионални лидер економског развоја, кроз савремени и интегрисани приступ одрживом развоју привреде, пољопривреде и заштите животне средине креира толерантну заједницу успјешних и образованих људи, у којој се квалитетно живи и стварају једнаке могућности за све.

План интегрисаног, одрживог развоја Града Бијељина заснива се на остварењу три стратешка циља:

1. **Изградити јачу и конкурентнију привреду базирану на развоју пољопривреде, индустрије и туризма у којој људи са стручним знањима оптимално користе друштвене, географске и инфраструктурне ресурсе**.
2. **Изградити толерантну, образовану и инклузивну заједницу са развијеном друштвеном инфраструктуром, квалитетним јавним услугама и једнаким могућностима за све грађане.**
3. **Успоставити интегрисани приступ заштити животне средине уз одговорније коришћење природних ресурса и обновљивих извора енергије и унапријеђену енергетску ефикасност.**

## Секторски циљеви

Приоритетни сектори за развој Града Бијељина су: економски развој, друштвени развој и заштита животне средине. У оквиру ових сектора, дефинисани су сљедећи циљеви:

**Економски сектор**

1. Јачати капацитете малих и средњих предузећа и предузетништва уз сталан раст запослености
2. Обезбиједити подршку за покретање, проширивање и модернизацију пољопривредне производње
3. Повећати конкурентност Бијељине као туристичке дестинације

**Друштвени сектор**

1. Унаприједити квалитет предшколског, основног, средњег и високог образовања
2. Створити просторно-техничке предуслове за унапређење културне понуде града и повећање броја корисника спортско-рекреативних активности
3. Унаприједити ниво социјално-здравствене заштите и бриге о рањивим категоријама становништва
4. Унаприједити квалитет услуга и учешће грађана у раду Градске управе

**Заштита животне средине**

1. Побољшати квалитет комуналних услуга за грађане
2. Увести ефикасан систем заштите од елементарних непогода и смањити загађење земљишта, површинских водотокова и подземних вода
3. Унаприједити урбану мобилност
4. Побољшати енергетску ефикасност и коришћење обновљивих извора енергије

## Кључни приоритети и фокуси за 2019. годину

Годишњим Планом имплементације Стратегије развоја Града Бијељина за 2019. годину предвиђено је спровођење **80** пројеката, и то: **23** пројекта у склопу економског сектора (укупне вриједности **2.061.372,00 КМ**), **27** пројеката у склопу еколошког сектора (укупне вриједности **71.356.425,00 КМ**) и **30** пројеката у друштвеном сектору (укупне вриједности **9.194.675,58 КМ**). Укупна вриједност планираних пројеката износи **82.612.472,58 KM.**

Планирано је да се највећи дио средстава реализује у оквиру сектора заштите животне средине, у износу од **71.356.425,00 КМ**. У оквиру овог сектора неки од најзначајнијих пројеката су*: Изградња фекалне и кишне канализације – реконструкција водоводне мреже, реконструкција саобраћајница и јавне расвјете -* пројекат *Орио* (5.240.932,49 КМ), чија реализација је настављена у 2019. години, *Изградња III санитарне ћелије на регионалној депонији „Бријесница“ (1.600.000,00 КМ),* и *Асфалтирање путева, улица и пјешачко бициклистичких стаза* (1.263.296,16 КМ).Поред наведених, ЈУ „Воде Српске“ спроводи неколико значајних пројеката из овог сектора, и то: *Уређење тока ријеке Јање од ушћа у ријеку Дрину па узводно у дужини од 8 км* (2.500.000,00 КМ)*, Рехабилитација насипа на каналу ГОК-Бијељина* (1.806.523,68 КМ)*, Заштита од брдских и унутрашњих вода Града Бијељина на потезу канал Глоговац – Спојни канал – Мајевички ободни канал* (6.023.864,00 КМ)*, Пројекат заштите од полава ријеке Дрине* (11.662.980,74 КМ)и *Реконструкција црпних станица у РС* (18.364.187,00 КМ)*.* **Реализација ових пројеката директно доприноси остварењу Стратешког циља 3, као и Секторских циљева 3.1, 3.2, 3.3 и 3.4.**

У складу са дефинисаним секторским циљевима, кључни приоритети у економском сектору су развој МСП (77.400,00 КМ) и пољопривредни развој (607.037,25 КМ), као и друге активности у циљу стварања бољег пословног окружења и привлачења инвеститора. **Реализација ових пројеката директно доприноси остварењу Стратешког циља 1, као и Секторских циљева 1.1, 1.2 и 1.3.**

За развој друштвеног сектора планирано је **9.194.675,58 КМ** како би се наставила улагања планирана у 2019. години, а односи се прије свега на значајне инфраструктурне пројекте. Што се тиче кључних приоритета, од улагања у друштвени сектор значајни су пројекти *Санација и реконструкција објекта јавне намјене – Соколски дом* (1.120.353,68 КМ), *Изградња фискултурне сале у склопу ОШ „Јован Дучић“ у Патковачи* (772.207,50 КМ) и *Изградња рефлектира на Градском стадиону у Бијељини* (1.088.267,25 КМ). **Реализација ових пројекта директно доприноси остварењу Стратешког циља 2, као и Секторских циљева 2.1, 2.2, 2.3 и 2.4.**

## Збирни преглед приоритетних пројеката и оквира за њихово финансирање обухваћених Планом имплементације 2019-2021. година

За плански период 2019-2021. година укупно је планирано 80 пројеката и битно је истаћи да се највећим дијелом ради о пренесеним пројектима који су започети 2019. године или раније.

Посматрајући по развојним секторима за период 2019-2021. година, у склопу економског сектора је укупно планирано 23, у друштвеном сектору 30 пројеката, те у сектору заштите животне средине планирано је 27 пројеката.

***Графикон 1.*** Структура пројеката по секторима

За реализацију ових пројеката за период 2019-2021. година планирано је 119.650.987,58 КМ.

Планирано је да се у периоду од 2019. до 2021. године највећи дио средстава реализује у сектору заштите животне средине 98.443.314,00 КМ, док је за економски развој планирано 6.585.938,00 КМ и за друштвени развој 14.621.735,58 КМ.

***Графикон 2.*** Структура финансирања пројеката у току 2019. године

***Графикон 3.*** Структура финансирања по секторима

На основу приложене статистике, уочава се да су за друштвени и економски развој планирана несразмјерно мала средства, у односу на сектор заштите животне средине. У економском сектору, највише средстава је планирано за подстицаје за пољопривредни развој, док су у друштвеном сектору највећа улагања планирана у изградњу и реконструкцију објеката културе и образовања, али и изградњу стамбених објеката за социјално угрожена и расељена лица. У сектору заштита животне средине, највећа улагања у периоду 2019-2021. година планирана су у области саобраћајне и комуналне инфраструктуре.

# ПРЕГЛЕД ИМПЛЕМЕНТАЦИЈЕ СТРАТЕГИЈЕ ИНТЕГРИСАНОГ РАЗВОЈА

## Сажет осврт на претходни период имплементације

Годишњим Планом имплементације Стратегије развоја Града Бијељина за 2019. годину предвиђено је спровођење **80** пројекта укупне вриједности **82.612.472,58 KM.** Укупна вриједност имплементираних пројеката је **28.665.615,64** КМ, што је **34,70**% у односу на пројектовани финансијски оквир. Од тог износа 44,40% је реализовано кроз буџет Града, а 55,60% из екстерних извора.

Као што је наведено у уводном дијелу, ЈУ „Воде Српске“ реализује низ значајних пројеката на подручју Града Бијељина чија су укупна планирана средства за 2019. годину износила **40.357.555,42 КМ,** од чега је обезбијеђено свега 7.450.337,18 КМ. Разлог због којег планирани пројекти нису реализовани током претходне године јесте тај што је процедура ратификације споразума о имплементацији пројеката на ентитетском и државом нивоу пролонгирана за мај 2020. године. Због наведених разлога, реализација пројеката који су у надлежности ЈУ „Воде Српске“ је пролонгирана за 2020. годину, што је знатно умањило укупан проценат извршења пројеката планираних Стратегијом развоја Града.

Пројекти које спроводи ЈУ „Воде Српске“ су: *Уређење тока ријеке Јање од ушћа у ријеку Дрину па узводно у дужини од 8 км* (2.500.000,00 КМ)*, Рехабилитација насипа на каналу ГОК-Бијељина* (1.806.523,68 КМ)*, Заштита од брдских и унутрашњих вода Града Бијељина на потезу канал Глоговац – Спојни канал – Мајевички ободни канал* (6.023.864,00 КМ)*, Пројекат заштите од полава ријеке Дрине* (11.662.980,74 КМ)и *Реконструкција црпних станица у РС* (18.364.187,00 КМ)*.*

Поред наведених, неки од најзначајнијих пројеката који су се нашли у Плану имплементације Стратегије развоја за 2019. годину јесу и *Изградња фекалне и кишне канализације – реконструкција водоводне мреже, реконструкција саобраћајница и јавне расвјете -* пројекат *Орио* (5.240.932,49 КМ), чија реализација је настављена у 2019. години, *Изградња III санитарне ћелије на регионалној депонији „Бријесница“ (1.600.000,00 КМ),* и *Асфалтирање путева, улица и пјешачко бициклистичких стаза* (1.263.296,16 КМ). Реализација ових пројеката директно доприноси остварењу Стратешког циља 3, што подразумијева успостављање интегрисаног приступа заштити животне средине уз одговорније коришћење природних ресурса и обновљивих извора енергије и унапређењу енергетске ефикасности.

У складу са дефинисаним секторским циљевима, кључни приоритети у **економском сектору** се односе на развој МСП (77.400,00 КМ), што је успјешно реализовано, а према планираној динамици су реализовани и пројекти планирани за унапређење пољопривредног развоја (607.037,25 КМ). Реализација ових пројеката директно доприноси остварењу Стратешког циља 1, односно изградњи јаче и конкурентније привреде базиране на развоју пољопривреде, индустрије и туризма.

У погледу кључних приоритета и фокуса, од улагања у **друштвени сектор** значајан је пројекат *Санација и реконструкција објекта јавне намјене – Соколски дом* (1.120.353,68 КМ), *Изградња фискултурне сале у склопу ОШ „Јован Дучић“ у Патковачи* (772.207,50 КМ) и *Изградња рефлектира на Градском стадиону у Бијељини* (1.088.267,25 КМ). Реализација наведених пројеката се одвијала по плану у 2019. години и њихова реализација директно доприноси остварењу Стратешког циља 2 – изградња толерантне, образовне и инклузивне заједнице са развијеном друштвеном инфраструктуром, квалитетним јавним услугама и једнаким могућностима за све грађане.

За 2019. годину планирано је и низ пројеката из пољопривреде као што су: *Економско оснаживање маргинализованих група кроз пластеничку производњу*, *Подршка подизању нових засада воћа*, *Подршка развоју сточарства, Подршка развоју пластеничке производње, Подршка набавци система за наводњавање, Примјена соларне енергије у системима за наводњавање на индивидуалним пољопривредним газдинствима, Трансфер знања у пољопривреди и Подршка руралном развоју.* Оно што је битно истаћи, јесте да је за наведене пројекте било заинтересованих пољопривредних произвођача, те да су за њихову реализацију обезбијеђена средства из буџета Града Бијељина и у наредном периоду ће бити извршена исплата захтјева који су предати Аграрном фонду.

У погледу утицаја реализације Стратегије на стање макро показатеља, током 2019. године није дошло до значајних промјена у односу на претходне три године.

Oграничена финансијска средства како из властитих тако и екстерних извора током претходне године представљала су највећи проблем у смислу реализације пројеката који су предвиђени Стратегијом. Та чињеница је показатељ да би у наредном периоду требало радити више на реалнијем планирању пројеката и извора финансирања, као и на стварању бољег пословног окружења за привлачење нових инвестиција.

Град Бијељина је испунио услове за сертификацију града са повољним пословним окружењем према захтјевима БФЦ СЕЕ стандарда (Business Friendly Certification South East Europe – BFC SEE), испуњавајући 12 критеријума и више од 80 подкритеријума, са оцјеном 94,33% који се односе на унапређење квалитета услуга и информација које јединице локалне самоуправе пружају привредницима и страним инвеститорима.

## Преглед имплементације Стратегије у извјештајној 2019. години

***Графикон 4.*** Реализација планираних средстава по секторима

Када је ријеч о финансијској реализацији, укупна реализација пројеката износи **34,70**% у односу на план. При томе, у структури реализованих пројеката 44,40% се односи на финансирање из буџета Града, а 55,60% из осталих извора финансирања.

У табелама у наставку је дат детаљан приказ реализованих пројеката у односу на планирано, укупно и по секторима.

|  |  |  |  |  |  |
| --- | --- | --- | --- | --- | --- |
| **ПРЕГЛЕД (потпуно и дјелимично реализовани пројекти)** | | **Укупно** | **Буџет** | **Екстерна средства** | |
|
| **ПЛАНИРАНО** |  |  |  |  | |
| Укупан износ планираних пројеката | | **82.612.472,58** | **12.090.945,2** | **70.521.527,38** | |
| % структура финансирања | | **100%** | **14,64%** | **85,36%** | |
| **У РЕАЛИЗАЦИЈИ** |
| Укупан износ у потпуности или дјелимично реализованих пројеката | | **28.665.615,64** | **12.726.319,26** | **15.939.296,38** |
| % структура финансирања | | **34,70%** | **105,25%** | **22,61%** | |

***Табела 1.*** Преглед планираних и остварених пројеката у 2019. години

|  |  |  |  |  |  |
| --- | --- | --- | --- | --- | --- |
| **2019.** | **Област** | **Збирна финансијска вриједност пројеката** | | **Структура финансирања реализованих пројеката** | |
| **Планирано (КМ)** | **Реализовано (КМ)** | **Буџет (%)** | **Остало (%)** |
| Друштвени развој | 9.194.674,04 | **8.727.730,80** | 33,17% | 66,83% |
| Економски развој | 2.061.373,00 | **1.696.779,59** | 57,68% | 42,32% |
| Еколошки развој | 71.356.425,42 | **18.241.105,25** | 48,53% | 51,47% |
| **Укупно** | **82.612.472,46** | **28.665.615,64** | **44,39%** | **55,61%** |

***Табела 2.*** Финансијска пројекција планираних у односу на остварене пројекте распоређених по секторима на основу Плана имплементације за 2019. годину

У табелама у наставку је посебно приказанa финансијска пројекција планираних у односу на остварене пројекте распоређених на буџет Града Бијељина и Буџет осталих јавних институција/предузећа у Граду Бијељина.

|  |  |  |  |  |
| --- | --- | --- | --- | --- |
| **2019.** |  | **Збирна финансијска вриједност пројеката** | | **Буџет Града Бијељина** |
| **Планирано (КМ)** | **Реализовано (КМ)** | **%** |
| Друштвени развој | 2.805.775,20 | 2.895.638,95 | 103,21 % |
| Економски развој | 1.686.150,00 | 978.719,76 | 58,05 % |
| Еколошки развој | 7.599.020,00 | 8.851.960,55 | 116,48 % |
| **Укупно** | **12.090.945,20** | **12.726.319,26** | **105,25 %** |

***Табела 3.*** Финансијска пројекција планираних у односу на остварене пројекте

(буџет Града Бијељина)

|  |  |  |  |  |
| --- | --- | --- | --- | --- |
| **2019.** |  | **Збирна финансијска вриједност пројеката** | | **Буџет осталих јавних институција/предузећа у Граду Бијељина** |
| **Планирано (КМ)** | **Реализовано (КМ)** | **%** |
| Друштвени развој | 6.388.898,84 | 5.832.091,85 | 91,28 % |
| Економски развој | 375.223,00 | 718.059,83 | 191,37 % |
| Еколошки развој | 63.757.405,42 | 9.389.144,70 | 14,73 % |
| **Укупно** | **70.521.527,26** | **15.939.296,38** | **22,61 %** |

***Табела 4.*** Финансијска пројекција планираних у односу на остварене пројекте

(остале јавне институције/предузећа у Граду Бијељина)

## Кључни резултати и остварени напредак

На основу свих прикупљених и обрађених података о имплементацији пројеката у извјештајном периоду може се закључити да се годишњи резултати рада огледају првенствено у изграђеној чврстој инфраструктури (модернизација путева, изградња фекалне и кишне канализације, санација и реконструкција Соколског дома, изградња санитарне ћелије на еко депонији). Највећи напредак је остварен у области заштите животне средине и друштвеног сектора, јер су у оквиру овог сектора реализовани значајни капитални пројекти, који су кључни за даљи напредак и развој и на које се ослањају даљи пројекти, као надградња. Међутим, велики број пројеката представља активности и мјере које се настављају из године у годину. Планом имплементације предвиђен је велики број мјера (нарочито у друштвеном и економском сектору), које ће се имплементирати и у наредним годинама, па у овом тренутку подаци о реализацији не могу јасно указати на остварени напредак, нити значајно остварење секторских циљева.

Реализовани су и пројекти који нису планирани Стратегијом развоја, а који значајно доприносе одрживом развоју Града и остварењу релевантних стратешких циљева.

**Економски сектор**

**СЕЦ 1.1. Јачати капацитете малих и средњих предузећа и предузетништва уз сталан раст запослености**

У оквиру СЕЦ 1.1. у 2019. години планирано је да се подржи 15 постојећих МСП, најмање 3 постојећа предузетника, као и да се очува 30 радних мјеста у постојећим МСП, односно 5-10 радних мјеста код постојећих предузетника. Ово се остварује, прије свега, преко мјера које континуирано реализује Агенција за развој МСП Града Бијељина, кроз јавне позиве на годишњој основи. Ове мјере се спроводе с циљем пружања подршке постојећим привредним субјектима у даљем развоју и унапређењу квалитета пословања, подршке и афирмације развоја предузетништва и микро предузећа на подручју Града Бијељина, као и пружања подршке грађанима који желе да започну властити бизнис. Планом имплементације за 2019. годину предвиђено је спровођење 3 пројекта која су у надлежности Одјељења за привреду, а средства се налазе на позицијама Агенције за развој малих и средњих предузећа: *Мјере подстицаја за оснивање МСП-а и предузетничких радњи на подручју Града Бијељина*, *Мјере подстицаја за развој постојећих малих и средњих предузећа на подручју Града Бијељина* и *Мјере подстицаја за развој предузетништва на подручју Града Бијељина*. Планирана вриједност ових пројеката износила је 110.000,00 КМ. Средства су планирана буџетом Града Бијељина. Средства из екстерних извора нису планирана, нити их је било.

Агенција за развој малих и средњих предузећа за 2019. годину планирала је и реализовала три јавна позива:

* + - 1. ***Јавни позив за развој новооснованих привредника (start up):***

Додијељени износ по овом јавном позиву износио је 28.500,00 КМ, бесповратна средства додијељена су за 10 МСП. Средства су додијељена за запошљавање два радника.

* + - 1. ***Јавни позив за развој постојећих малих и средњих предузећа:***

Додијељени износ по овом јавном позиву износио је 22.500,00 КМ, бесповратна средства додијељена су за почетак пословања и набавку опреме за 6 привредника. Средства су додијељена за запошљавање 7 радника и набавку опреме.

* + - 1. ***Јавни позив за подстицај развоја предузетника (женско предузетништво):***

Додијељени износ по овом јавном позиву износио је 26.400,00 КМ, бесповратна средства додијељена су за 7 предузетника. Средства су додијељена за запошљавање 6 нових радника и набавку опреме.

Укупно одобрена средства за реализацију пројеката који су у надлежности Агенције за развој МСП износе 80.000,00 КМ, а за реализацију наведених пројеката утрошено је 77.400,00 КМ. На тај начин укупно је подржано оснивање 15 нових радних мјеста и основано је 10 нових привредних субјеката.

Поред наведених, реализован је, односно започета је реализација сљедећих пројеката:

* + - 1. Одсјек за локални економски развој и европске интеграције у партнерству са Факултетом пословне економије - Универзитет Источно Сарајево, Привредном комором РС – Подручна привредна комора Бијељина, ЈУ Заводом за запошљавање РС - Биро Бијељина и „Мега дрво“ д.о.о. реализовао је пројекат „(на)Учи и (за)Ради“, а који је у складу са ***Програмом самозапошљавања младих,*** који се налази у Стратегији локалног развоја. На Јавни позив се пријавило 28 кандидата, од којих је 21 полазник успјешно завршио предузетничку обуку. Комисија, састављена од представника свиих партнера на пројекту, је изабрала десет најквалитетнијих бизнис планова, који су подржани бесповратним средствима у износу од по 8.000,00 КМ за регистрацију и покретање сопственог бизниса, односно оснивање предузећа и (само)запошљавање. Средства за реализацију ових активности, у износу од 95.000,00 КМсу обезбијеђена из буџета Града Бијељина.
      2. ***Наставак изградње инфраструктуре у склопу Пословне зоне 2 –*** У току 2019. године у оквиру овог пројекта извршено је асфалтирање саобраћајнице у индустријској зони II, укупне дужине 200 метара за чију су реализацију издвојена средства из Буџета Града у износу од 37.303,31 КМ.
      3. ***Бизнис инкубатор: Шанса за почетак –*** У току је имплементација предметног пројекта у смислу реконструкције и адаптације просторија и стварања услова за рад, а средства у износу од 51.392,00 КМ у потпуности су обезбијеђена из буџета Града Бијељина. Стављање у функцију комплетног простора је планирано до краја 2020. године.

**СЕЦ 1.2. Обезбиједити подршку за покретање, проширивање и модернизацију пољопривредне производње**

У оквиру СЕЦ 1.2. који се односи на повећање прихода пољопривредних произвођача кроз активности организовања произвођача, јачања материјалних ресурса и људских капацитета организоване су подстицајне мјере преко Аграрног фонда. Износ од 599.837,25 КМ из буџета Града је распоређен на мјере и подршку предвиђену Стратегијом развоја. Исплата подносиоцима захтјева ће бити реализована у 2020. години.

***Подршка подизању нових засада воћа*** – 20.000 КМ

***Подршка развоју сточарства –*** 326.185,00 КМ

***Подршка развоју пластеничке производње –*** 38.097,96 КМ

***Подршка набавци система за наводњавање –*** 18.593,96 КМ

***Подршка руралном развоју (уређење некатегорисаних путева) –*** 169.789,23 КМ

***Подршка руралном развоју (инвестиције у пољопривреду) –*** 27.171,10 КМ

Поред наведених, реализован је и пројекат ***Економско оснаживање маргинализованих група кроз пластеничку производњу*** у износу од 7.200 КМ (900,00 КМ буџет Града, 6.300 КМ екстерна средства). Кроз пројекат је Удружење грађана "Отахарин" основало предузеће „Агроплан“, а све са циљем запошљавања ромске популације. У три пластеника производе органско воће и поврће, а први у Семберији су добили сертификат за своје производе.

**СЕЦ 1.3. Повећати конкурентност Бијељине као туристичке дестинације**

Прикупљени су и обрађени статистички подаци о туристичком промету на територији Града Бијељина који се односе на број долазака и ноћења туриста. Од 01.01.2019. до 31.12.2019. године, Бијељину је посјетило 40.148 туристa који су реализовали 78.636 ноћења, што је у односу на 2018. годину повећање за 20,97% долазака и 21,33% ноћења.

Туристичка организација је у 2019. години континуирано радила на унапређењу и ажурирању интернет портала, односно на промоцији туристичког производа на друштвеним мрежама, интернет страници, као и андроид апликацији Туристичке организације Бијељина.

Туристичка организација Града Бијељина организовала је сљедеће манифестације:

* + - 1. ***Сајам туризма и гастро културе „Бијељина турист 2019“***: Учешће је узело 110 излагача, а Сајам је посјетило око 5.000 посјетилаца (18.252,49 КМ);
      2. ***„Умјетничка колонија 2019“***: Учешће на Умјетничкој колонији узело је 50 умјетника из Србије и Семберије (10.924,67 КМ);
      3. ***„Савска регата 2019“***: У овој манифестацији учествовало је око 1.000 особа, који су користили 180 пловила (14.790,97 КМ);
      4. ***Туристичко-спортска манифестација „Златни котлић Семберије 2019“***: Учешће је узело 77 екипа из Србије и Босне и Херцеговине, а саму манифестацију је посјетило преко 2.000 људи уз присуство бројних медија из наведене двије земље (11.589,21 КМ);
      5. ***Организација Пантелинских дана*** у периоду од 31. јула до 9. августа 2019. године: У том период организовано је низ догађаја, међу којима су: биоскоп на отвореном, низ концерата на градском тргу, сусрет моториста „Бајк фест“, Сајам рукотворина, старих и умјетничких заната и још много културних активности (30.247,00 КМ);
      6. ***Промоција „Каравана мимозе“***: Мажуреткиње Каравана мимозе из Херцег Новог продефиловале су центром града у склопу промоције најпознатије манифестације црногорског приморја - Фестивал мимозе (1.469,00 КМ);
      7. ***„Митровдански вашар“***: У оквиру Митровданског вашара учесници су се представили у сљедећим активностима: изложба кућних радиности и старих заната, изложба поврћа, воћа и цвијећа, изложба ситних животиња и кућних љубимаца, као и припрема свадбарског купуса (1.001,95 КМ).

Према Извјештају о раду за 2019. годину, Туристичка организација Града Бијељина узела је учешће на неколико манифестација у Србији и Босни и Херцеговини.

Поред наведених, започета је и реализација пројекта ***Санација, реконструкција и модернизација изграђеног дијела објекта хотела „Свети Стефан“ Дворови -*** Реализацјом пројекта ће се, кроз повећан број ноћења и коришћења бањско-рекреативних и рехабилитационих потенцијала, повећати и побољшати туристичка понуда у Граду Бијељина. За реализацију пројекта у току 2019. године утрошено је 697.101,33 КМ, за изградњу затвореног базена, а финализација пројекта је планирана у току 2020. године.

Пројекат ***Интензивирање промотивних активности Града као средине са повољним пословним окружењем*** континуирано реализује Одсјек за локални економски развој и европске интеграције, у смислу успостављања и израде модерног промотивног материјала, као и реализацијом активности са циљем привлачења иностраног улагања у град, да се граду осигура позиција на пословно-туристичкој мапи Европе, али и да се промовише Град Бијељина на међународним конференцијама кроз јединствен приступ путем промоције и реализације Агенде 2030 и Циљева одрживог разоја. У 2019. години за реализацију пројектних активности које обухватају промотивни материјал (јавне набавке), видео клип, три рекламна простора у центру града и 3D box рекламу је издвојено укупно 23.926,39 КМ из буџета Града.

**Друштвени сектор**

**СЕЦ 2.1. Унаприједити квалитет предшколског, основног, средњег и високог образовања**

У оквиру СЕЦ 2.1. који се односи на унапређење квалитета образовања на подручју Града Бијељина, током 2019. године започето је, односно реализовано неколико пројеката:

1. *Изградња фискултурне сале у склопу ОШ „Јован Дучић“ у Патковачи* – Реализацијом пројекта унаприједиће се квалитет наставе физичког васпитања и спорта за око 500 дјеце. У 2019. години обезбијеђена је пројектна документација и све потребне сагласности, средином децембра покренута је јавна набавка, а завршетак овог пројекта очекује се у 2020. години. Укупна вриједност пројекта је 981.384,48 КМ, од чега 500.000 КМ представља донацију Владе Србије, док је средства у износу од 283.250,00 КМ обезбиједила Влада Републике Српске и износ од 209.000,00 издвојен је из буџета Града.
2. *Изградња фискултурне сале у ОШ „П. П. Његош“ у Великој Обарској* – Реализацијом пројекта унаприједиће се квалитет наставе физичког васпитања и спорта за око 300 дјеце. У 2019. години обезбијеђена је пројектна документација и потребне сагласности у износу од 12.000,00 КМ који је издвојен из буџета Града Бијељина. У току 2019. године завршена је прва фаза сале, укупне вријености 488.957,50 КМ, а цјелокупан износ представља донацију Републике Србије. До краја 2020. године очекује се завршетак овог пројекта. Реализацију одобрених средстава спроводи ОШ „Петар Петровић Његош“ Велика Обарска.
3. ***Опремање кухиње и вртића „Чика Јова Змај“ на Лединцима –*** Реализацијом пројекта унапријеђен је квалитет услуга за око 150 дјеце предшколског узраста, кроз набавку дидактичких средстава, опремање двију учионица за школску дјецу и просторија за предшколску дјецу. У реализацију истог је током 2019. године уложено 21.923,46 КМ из буџета Града Бијељина.
4. ***Објекат прве фазе комплекса фарме за потребе практичне и огледне наставе Пољопривредне школе –*** Реализацјом пројекта побољшан је квалитет практичне и огледне наставе за око 450 ученика Пољопривредне школе, а за реализацију истог је током 2019. године уложено 239.453,62 КМ из буџета Града Бијељина. Кроз ова средства завршени су груби грађевински радови, бетонски и АБ, армирачки, зидарски, изолатерски радови и завршен је кров на објекту фармe. Савремена огледна фарма, која се ради по европским стандардима, биће завршена у 2020. години. За завршетак изградње објекта у 2020. години обезбијеђена су средства у износу од 460.000,00 КМ. из буџет Града Бијељина.
5. Реализацијом пројекта ***Унапређење практичне наставе за дефицитарна занимања,*** у Пољопривредној и медицинској школи је опремљен модерни кабинет практичне наставе за будуће фризере. На основу заједничке иницијативе Градске управе (Одсјек за локални економски развој и европске интеграције), Привредног савјета, Занатско-предузетничког удружења „Предузетник“, Удружења фризера и козметичара Града Бијељина и Актива директора средњих школа регије Бијељина након 2 године заједничких покушаја и труда, Министарство просвјете и културе РС је 2017. године усвојило поменуту иницијативу и одобрило упис једног одјељења фризера (26 ученика) у Пољопривредну и медицинску школу у Бијељини, које на подручју Града Бијељина не постоји од 1996. године. У оквиру  пројекта  „Практична настава на радном мјесту - фризери“   набављена је  релевантнa опремa за савремени кабинет практичне наставе за фризере у Пољопривредној и медицинској школи у Бијељини. Ове активности су реализоване у оквиру програма „Прилика плус“, којег подржава Влада Швајцарске, а спроводи Републичка агенција за развој малих и средњих предузећа „РАРС“  уз суфинансирање од стране Града Бијељина. Укупна вриједност пројекта износи 31.380,00 КМ. Од наведеног износа из буџета Града је издвојено 2.250,00 КМ, док преостали износ од 29.130,00 КМ представљају донаторска средства.

**СЕЦ 2.2. Створити просторно-техничке предуслове за унапређење културне понуде града и повећања броја корисника спортско-рекреативних активности**

У оквиру СЕЦ 2.2. који се односи на стварање предуслова за унапређење културне и спортске понуде на подручју Града Бијељина, током 2019. године започети су, односно реализовани сљедећи пројекти:

1. ***Санација и реконструкција објекта јавне намјене – Соколски дом –*** Одлуком Комисије за очување националних споменика 2019. године Соколски дом проглашен је националним спомеником, који ужива највиши степен заштите у Републици Српској.Реализацијом овог пројекта обезбиједиће се просторно-технички предуслови за унапређење културне понуде града. За реализацију овог пројекта је у току 2019. године уложено 133.000,00 КМ из буџета Града Бијељина. Дирекција за изградњу и развој града урадила је главни пројекат реконструкције, санације и адаптације Соколског дома којим су обухваћени радови на фасади и унутрашњости објекта, као и замјена инсталација водовода и канализације, електро-инсталација, гријања и вентилације. У току 2019. године завршена је II фаза дограђеног дијела објекта. У 2020. години предстоји реализација најобимнијег дијела пројекта који обухвата реконструкцију, рестаурацију и адаптацију комплетне главне зграде.
2. ***Унапређење рада позоришта –*** У току 2019. године издвојено је 32.000,00 КМ из буџета Града Бијељина за регистрацију и обезбјеђивање основних услова за успостављање и рад позоришта.
3. ***Изградња сале уз постојећи Дом културе у Пучилама –*** Реализацијом пројекта побољшаће се квалитет друштвеног живота на селу за 10% до 2023. године. У току 2019. године издвојено је 29.755,21 КМ из буџета Града Бијељина, за V фазу пројекта, која подразумијева радове на изградњи сале у постојећем Дому културе. За финализацију радова, која је планирана у 2020. години, средства су обезбијеђена у износу од 95.000,00 КМ.
4. ***Изградња Дома културе у Новим Дворовима*** – Реализацијом пројекта побољшаће се квалитет друштвеног живота на селу за 10% до 2023. године. За радове на изградњи Дома културе у току 2019. године издвојено је 39.692,37 КМ из буџета Града Бијељина. У 2020. години планирана је финализација овог пројекта, која подразумијева завршне занатске радове, као и молерско фарбарске и фасадерске радове. За наведене намјене, средства у износу од 80.000,00 КМ су планирана буџетом за 2020. годину.
5. ***Санација и реконструкција објекта спортске сале у Рачанској улици у Бијељини*** – Реализацијом пројекта биће унапријеђен квалитет наставе физичког васпитања за око 850 ученика, као и квалитет спортских садржаја за око 400 активних спортиста и рекреативаца. У току 2019. године издвојено је 138.766,25 КМ из буџета Града Бијељина за реконструкцију паркета у спортској сали, док се у 2020. години планира и завршетак овог пројекта кроз израду фасаде и замјену столарије на сали. У 2020. години за завршетак овог пројекта средства су обезбијеђена Споразумом о финансирању пројеката донаторским средствима у оквиру механизма сарадње по Споразуму о успостављању специјалних паралелних односа између Републике Српске и Републике Србије, у износу од 488.957,50 КМ (250.000,00 евра).
6. ***Изградња рефлектора на Градском стадиону у Бијељини*** – У току 2019. године утрошено је 1.088.267,01 КМ за изградњу четири рефлектора на Градском стадиону. Од наведеног износа из буџета Града Бијељина обезбијеђено је 873.267,01 КМ, док су остатак средстава у износу од 215.000,00 КМ обезбиједили Фудбалски савез БиХ, ФИФА и УЕФА. Предност изградње ових рефлектора је прије свега што ће се на још једном стадиону у Премијер лиги БиХиграти ноћне утакмице, а реализацијом овог пројекта Бијељина је постала четврти град у РС који је обезбиједио услове за одигравање утакмица у вечерњим терминима. Битно је нагластити да је увођење рефлекторске расвјете на све премијерлигашке стадионе један од главних услова који је Фудбалски Савез БиХ поставио пред клубове уочи сљедеће сезоне.

**СЕЦ 2.3. Унаприједити ниво социјално-здравствене заштите и бриге о рањивим категоријама становништва**

У оквиру СЕЦ 2.3. који се односи на унапређење социјално-здравствене заштите на подручју Града Бијељина, током 2019. године реализовани су сљедећи пројекти:

1. ***Завршетак изградње Центра за социјални рад са Центром за дневно збрињавање дјеце и омладине са сметњама у развоју*** – Ријеч је о пројекту вриједном 3.100.000,00 КМ. Реализацијом овог пројекта повећаће се број обрађених захтјева и брзина обраде за 10% и услуге установе ће свакодневно користити 100 дјеце. У току 2019. године обезбијеђено је 372.927,69 КМ из кредита Свјетске банке за завршетак радова на реконструкцији овог објекта који се налази на површини од 2.540 m2. Завршетак пројекта се очекује у току 2020. године, а поред Центра за социјални рад, у новоизграђеној згради налази се и Дневни центар за дјецу са сметњама у развоју и дјецу у ризику, Савез општина и градова и Дирекција за изградњу и развој града Бијељина.
2. ***Стамбено збрињавање Рома у Граду Бијељина*** – Реализацијом пројекта трајно су ријешени стамбени проблеми шест социјално-угрожених ромских породица без имовине. Ови станови су изграђени у Мјесној заједници Ново Насеље, а вриједност пројекта је 453.200,00 КМ. Од наведеног износа из буџета Града Бијељина обезбијеђено је 100.800,00 КМ, док износ од 252.400,00 КМ представља донацију хуманитарне организације „Каритас“ из Швајцарске, а Министарство за људска права и избјеглице БиХ је донирало износ од 100.000,00 КМ. Корисници станова одабрани су путем јавног позива.
3. ***Државни пројекат стамбеног збрињавања у оквиру регионалног стамбеног програма*** – Реализацијом пројекта ријешено је стамбено питање за 30 породица које су живјеле у алтернативном смјештају, а за реализацију истог у току 2019. године издвојено је 31.327,99 КМ из буџета Града Бијељина за завршетак два стамбена објекта. Овај пројекат је у оквиру Регионалног стамбеног програма који реализују Министарство за избјеглице и расељена лица РС и Министарство за избјеглице и људска права БиХ, а у питању су донаторска средства Европске Уније. Кроз пројекат су изграђене двије стамбене зграде у Граду Бијељина укупне вриједности 1.600.000,00 КМ.

1. ***Државни пројекат затварања колективних центара и алтернативног смјештаја путем обезбјеђивања јавних стамбених рјешења*** – Реализацијом пројекта ријешено је питање за 17 породица, односно 33 лица која су живјела у алтернативном смјештају и социјално угрожених лица која су живјела у неусловним објектима. Пројекат је реализован из кредитног задужења БиХ код Развојне банке Савјета Европе и доприноса локалних заједница. Укупна вриједност пројекта је 100.000,00 КМ, од чега је 60.000 КМ утрошено за опремање станова и набавку кућанских апарата. Из буџета Града Бијељина за реализацију пројекта издвојено је 15.858,57 КМ у току 2019. године.
2. *Програм подршке породици, браку и повећању наталитета* – Реализацијом програма 11 брачних парова је добило новчану подршку из буџета Града у укупном износу од 25.000,00 КМ. Кроз овај програм се финансира асистенција или ванредни трошкови који настају при асистенцији. Такође је реализована манифестација „Конференција беба 2019“ са циљем подстицања повећања наталитета и указивања на значај рађања, као и са циљем промоције породице и породичних вриједности.
3. Поред наведених, планирано је да се реализује и пројекат *Уградња косе стубишне платформе* у згради Градске управе. Овим пројектом би се повећао број старих и инвалидних лица која самостално користе услуге наведених институција. У току 2019. године обезбијеђени су локацијски услови, грађевинска дозвола и урбанистичко-технички услови. Конкретна реализација уградње лифта у згради Градске управе ће почети након израде Главног пројекта за који је расписана јавна набавка почетком 2020. године.
4. Пројекат *Уградња лифта у згради Дома здравља* је у току 2019. године у потпуности реализован. Дом здравља Бијељина је сходно Плану набавки за 2019. годину, а након проведене јавне набавке, у складу са Законом о јавним набавкама закључио уговор о уградњи лифта у централном објекту Дома здравља Бијељина. Вриједност закљученог уговора о извођењу свих радова укључујући уградњу лифта је 209.748,04 КМ без ПДВ-а.

**СЕЦ 2.4. Унаприједити квалитет услуга и учешће грађана у раду Градске управе**

У оквиру СЕЦ 2.4. који се односи на унапређење квалитета услуга и већег учешћа грађана у раду Градске управе Града Бијељина, Одсјек за послове мјесних заједница ради на јачању грађанског учешћа у локалном одлучивању и за те потребе је у току 2019. године издвојено је 126.283,43 КМ. Средства су утрошена за реконструкцију и уређење домова културе и читаоница у мјесним заједницама.

Реализован је трогодишњи пројекат ***Јачање улоге мјесних заједница у БиХ***, чији донатори су Влада Швајцарске и Влада Шведске, а имплементатор је Развојни програм УН (UNDP). Пројекат је базиран на унапређењу квалитета живота грађана кроз оснаживање локалног нивоа власти, услуга и инфраструктуре на локалном нивоу, те јачања демократске одговорности и социјалне укључености. Одсјек за ЛЕР и ЕИ је, у склопу јавног позива за ЈЛС у 2019. години, реализовао пројекат „Изађи и тренирај“, који је имплементиран на подручју МЗ „Вук Караџић“. Укупна вриједност пројекта (без ПДВ-а) износи 17.567,30 КМ (Донација: 12.072,12 КМ, Град Бијељина: 5.495,18 КМ). Овај пројекат доприноси развоју спорта кроз афирмацију здравог начина живота.

Поред наведених, реализован је и пројекат ***Употреба информационог система за порез на непокретности и комуналну накнаду*** у оквиру пројекта Локални интегрисани развој (ЛИР). Реализацијом пројекта стекли су се услови за унапређење наплате пореза на непокретности и комуналне накнаде, а укупан износ обезбијеђен за реализацију пројекта је 48.800,00 КМ. Од наведеног износа, из буџета Града Бијељина је издвојено 9.760,00 КМ, док износ од 39.040,00 КМ представљају донаторска средства ЕУ. Конкретни ефекти пројекта ће бити видљиви након 2020. године, јер је у току имплементација свих планираних функционалности овог система.

Битно је навести да је у протеклом периоду Град Бијељина радио интензивно на повећању учешћа грађана у процесима доношења одлука. Током 2019. године спроведено је 5 анкета са грађанима и привредницима, (укупно 6.169 анкетираних) на различите теме: задовољство грађана о саобраћајној инфраструктури на подручју Града, избор између три иницијативе предложене од стране Радног тијела за грађанске иницијативе, избор будућег занимања и школе за ученике, истраживање потреба младих ради креирања листе активности и пројеката, испитивање задовољства приватног сектора пружањем подршке и услуга од стране јавног сектора - ефикасност система за издавање грађевинских дозвола, предвидљивост трошкова пословања, подршка запошљавању и управљање људским ресурсима, цијене и квалитет комуналних услуга и инфраструктуре, како би се побољшало пружање услуга на основу потреба и захтјева грађана.

**Сектор заштите животне средине**

**СЕЦ 3.1. Побољшати квалитет комуналних услуга за грађане**

У оквиру СЕЦ 3.1. који се односи на побољшан квалитет комуналних услуга које ће бити обезбијеђене становнцима Града Бјељина, током 2019. године започети су, односно реализовани сљедећи пројекти:

1. ***Проширење водоводне мреже* –** Реализацијом пројекта планирано је да се изгради укупно 4,5 километра водоводне мреже, а за имплементацију истог у току 2019. године издвојено је 177.031,26 КМ. Од наведеног износа из буџета Града Бијељина обезбијеђено је 141.625,01 КМ, док су износ од 35.406,25 обезбиједили становници мјесних заједница у којима је пројекат реализован. У склопу реализације наведеног пројекта, у 2019. години за изградњу-проширење водоводне мреже на подручју Града Бијељина, потписано је укупно 20 уговора. Предметни уговори су реализовани, а укупна дужина новоизграђене водоводне мреже износи 2.055м1.
2. ***Изградња главног секундарног транспортног гасовода Бијељина-Шепак –*** Реализацијом пројекта планирано је да се изгради 22,8 километара гасовода, и у току 2019. године започела је имплементација овог пројекта. У склопу гасификације Града Бијељина у 2019. години вођени су поступци на рјешавању имовинско-правних односа на изградњи гасовода Шепак-Бијељина. На основу достављених доказа о ријешеним имовинско правним односима у 2019. години предузећу "Бијељина-Гас" д.о.о. су дозначена буџетска средства у износу од 80.198,79 КМ. Пројекат у току.
3. ***Изградња јавне расвјете на подручју Града Бијељина –*** Реализацијом пројекта, укупне вриједности 52.894,38 КМ, постављено је 50 стубова и 50 свјетиљки са проводником у току 2019. године. Од наведеног износа из буџета Града Бијељина обезбијеђено је 26.447,19 КМ, док су остатак средстава обезбиједили становници мјесних заједница у којима је пројекат реализован.
4. ***Израда Генералног гпројекта водоснабдијевања Града Бијељина са радом и утицајем на извориште „Грмић“ –*** У 2019. години израђена је пројектно-техничка документација. У складу са Програмом изградње комуналне инфраструктуре на територији Града Бијељина за 2019. годину који је усвојила Скупштина Града 05.02.2019. године, предузећу АД „Водовод и канализација“ Бијељина дозначена су средства у износу од 35.000,00 КМ за израду Генералног пројекта водоснабдијевања Града Бијељина - Фаза I Извориште.
5. ***Асфалтирање путева, улица и пјешачко-бициклистичких стаза на подручју Града Бијељина –*** Током 2019. године на подручју Града Бијељина извршена је изградња и асфалтирање локалних, некатегорисаних путева и градских улица у дужини од 12.143 метара. Укупна вриједност изведених радова износи 1.263.296,16 КМ, од чега је из буџета Града издвојено 916.342,08 КМ док је из екстерних извора, односно у сарадњи са Министарством за људска права и избјеглице БиХ обезбијеђено 346.954,08 КМ.
6. ***Повезивање зелене матрице града садњом дрвореда уз саобраћајнице и обнова дрвореда у градском парку –*** За предметни пројекат за 2019. годину планирана су средства из буџета Града у износу од 20.000,00 КМ, која су у потпуности утрошена кроз реализацију два уговора. У склопу овог пројекта посађене су 142 саднице на територији Града Бијељина.
7. ***Изградња III санитарне ћелије на регионалној депонији "Бријесница" –*** У 2019. години ЈП Регионална депонија „ЕКО-ДЕП“ д.о.о. спровела је поступак јавне набавке за изградњу дијела санитарне ћелије број 3 на Регионалној депонији „Бријесница“ у Бијељини. Након спроведеног поступка јавне набавке између ЈП Регионална депонија „ЕКО-ДЕП“ д.о.о. и групе понуђача „Бук Промет“ д.о.о. Бијељина и „GT TRADE“ д.о.о. Сплит закључен је уговор о извођењу радова на изградњи дијела санитарне ћелије број 3 на Регионалној депонији „Бријесница“ у Бијељини, који ће бити финализован у току 2020. године. Вриједност уговорених радова износи 1.960.136,97 КМ, од чега 1.600.000,00 КМ представљају кредитна средства, а остатак су буџетска средства.
8. У оквиру овог секторског циља један значајан пројекат реализује ЗЕДП „Електро-Бијељина“: ***Изградња и реконструкција електроенергетских објеката на подручју Града Бијељина*** – Реализацијом пројекта планирано је да се смање електродистрибутивни губици у испоруци електричне енергије за 10%, а у току 2019. године за предметни пројекат издвојено је укупно 1.530.000,00 КМ.
9. Поред наведеног, ЈП „Градска топлана“ реализује пројекат ***Топлификација Града Бијељина – Проширење и реконструкција производног капацитета и топловодне мреже у граду***. Стратегијом је планирано да се реализацијом пројекта прикључи 20% више корисника на систем централног гријања до 2023. године, а у току 2019. године за реализацију предметног пројекта издвојено је 18.278,88 КМ. Средства су дозначена од стране Града Бијељина, а утрошена су за ремонт котловског постројења и одржавање топловодне мреже. Наставак овог пројекта планира се у 2020. и 2021.години.

**СЕЦ 3.2. Увести ефикасан систем заштите од елементарних непогода и смањити загађење земљишта, површинских водотокова и подземних вода**

У оквиру СЕЦ 3.2. који се односи на увођење ефикасног система заштите од елементарних непогода и смањење загађења земљишта, површинских водотокова и подземних вода, током 2019. године започети су, односно реализовани сљедећи пројекти:

1. ***Инфраструктура из водопривредних накнада – инвестиције –*** Скупштина Града Бијељина је на 25. сједници одржаној 26. фебруара 2019. године усвојила Програм о начину коришћења новчаних средстава прикупљених на основу прихода од посебних водних накнада за 2019. годину, на који је Министарство пољопривреде, шумарства и водопривреде Републике Српске дало сагласност. За реализацију предметног пројекта из буџета Града Бијељина издвојено је укупно 373.136,11 КМ. Средства су утрошена за унапређење каналских мрежа, а прије свега измјештање дијела канала у Индустријској зони, уређење тока ријеке Јање, реконструкцију каналске мреже „Семберија“ и реконструкцију моста у МЗ „Суво Поље“.
2. ***Пројекат ОРИО – Изградња фекалне и кишне канализације – реконструкција водоводне мреже, реконструкција саобраћајница и јавне расвјете –*** У 2019. години завршен је вишегодишњи пројекат „ОРИО“ који се реализује од 2017. године, а односи се на пројектовање и изградњу канализационе мреже и постројења за пречишћавање отпадних вода у Бијељини. Укупна вриједност пројекта „ОРИО“ износи 15.755.325,54 КМ (без ПДВ-а) од чега је обавеза Града Бијељина финансирање 27% вриједности радова и трошкова ПДВ-а 17%. У 2018. години за предметне радове закључена су 3 Анекса уговора укупне вриједности 3.054.936,92 КМ (без ПДВ-а) који се у потпуности финансирају из буџета Града Бијељина, тако да укупна вриједност „ОРИО“ пројекта износи 18.810.262,45 КМ без ПДВ-а. Учешће Града Бијељина у 2019. години на изградњи канализационе мреже у оквиру "ОРИО" пројекта износи 5.240.932,49 КМ.За послове надзора над изградњом канализационе мреже у оквиру „ОРИО“ пројекта у 2019. години ЈП „Дирекција за изградњу и развој Града“ Бијељина дозначена су средства у износу од 240.062,01 КМ.

У оквиру овог секторског циља неколико веома значајних пројеката реализује ЈУ „Воде Српске“, и то:

1. ***Уређење тока ријеке Јање од ушћа у ријеку Дрину, па узводно у дужини од око 8 км, укључујући заштиту од брдских и унутрашњих вода Новог насеља у Јањи - Дионица 4 –*** У току 2019. године за реализацију предметног пројекта утрошено је 91% планраних средстава, односно 2.275.000,00, а рок за завршетак пројекта је мај 2020. године.
2. ***Рехабилитација насипа на каналу ГОК-Бијељина –*** Обезбијеђена је техничка документација на нивоу главног пројекта. Реализација пројекта ће услиједити послије маја 2020. године, након што се ратификује кредитни споразум на нивоу БиХ. Наведена компонента је израђена као главни пројекат у склопу тендерске групе 27 која се финансирала у оквиру пројекта Хитне мјере заштите од поплава – 107.706.500,00 КМ, укупна цијена пројектне документације износила је 272.203,70 КМ. За Главни пројекат рехабилитације насипа на каналу ГОК-Бијељина извршена је и званична ревизија документације. План је да се у наредном периоду овај пројекат финансира кроз наставак пројекта Хитне мјере заштите од поплава – 37.207.700,00 КМ, чија имплементација се очекује након спровођења процедура ратификације на ентитетском и државном нивоу. План за завршетак активности око ратификације је мај 2020.
3. ***Заштита од брдских и унутрашњих вода Града Бијељина на потезу канал Глоговац – Спојни канал – Мајевички ободни канал –*** Укупан степен реализације уговора за предметни пројекат је 54,32%. Рок за завршетак радова је 02.11.2020. године, док укупна вриједност исплаћених средстава на овој компоненти износи 1.959.876,81 КМ.
4. ***Пројекат заштите од поплава ријеке Дрине* –** Главним пројектом Санације рушевних обала ријеке Дрине у сврху заштите од деградације приобаља лијеве обале ријеке Дрине на подручју од насеља Балатун па узводно до насеља Јања и Батар у дужини од око 7.8 километара идентификовано је укупно 11 критичних локалитета на којима се указала потреба за санацијом обала. Укупна процијењена вриједност на основу Главног пројекта износи 8.806.579,23 КМ. У 2019. години укупно на четири локалитета: Еко камп (Амајлије), Балатун (Балатун), Три длаке (Којчиновац), Орлово поље (Јања) извршено је уговарање предметних послова на санацији оштећених обала у укупном износу од 2.943.600,00 КМ чија је реализација предвиђена до марта 2020. односно јуна 2020. године за локалитет Орлово поље. У току реализације уговора "Рехабилитација пумпних станица" које се налазе на простору РС дошло је до споразумног раскида уговора, те је од укупно 22 секције завршено пет, а остатак подијељен у двије групе за нову тендерску процедуру. Црпне станице које се налазе на подручју Града Бијељина предвиђене су за финансирање у другој групи у другој фази пројекта Хитне мјере заштите од поплава, чија имплементација се очекује након спровођења процедура ратификације на ентитетском и државном нивоу.
5. ***Реконструкција црпних станица у РС (подручје Града Бијељина) -***На црпним станицама на подручју Града Бијељина радови су планирани за 2020. годину (Тополовац 1 и 2, Домуз Скела и Бегов Пут).

**СЕЦ 3.3. Унаприједити урбану мобилност**

У оквиру СЕЦ 3.3. који се односи на унапређење урбане мобилности на подручју Града Бијељина, у току 2019. године реализовани су сљедећи пројекти:

1. ***Изградња паркинг гараже на локацији између ул. Саве Ковачевића и ул. 27. Марта (I од укупно III фазе) –*** Пројекат је у току, припрема пројектне документације, експропријација земљишта и рјешавање имовинских односа.
2. ***Измјештање аутобуске станице из постојећег објекта (I фаза) –*** Пројекат је у току, припрема пројектне документације, експропријација земљишта и рјешавање имовинских односа.
3. ***Набавка и успостављање видео надзора на кључним локацијама у Граду –*** Пројекат је у току реализације, предвиђена средства за реализацију овог пројекта су обезбијеђена из буџета Града Бијељина у износу од 200.000,00 КМ.

**Реализоване активности које нису планиране Годишњим планом имплементације Стратегије развоја за 2019. годину, а у складу су са СЕЦ 3.3:**

1. Обиљежавање Европске седмице мобилности
2. Изградња бициклистичке стазе - пилот пројекат
3. Израда Плана одрживе урбане мобилности
4. Набавка и постављање 16 паркинг постоља за бицикле испред јавних установа

У оквиру овог секторског циља Територијална ватрогасна јединица Бијељина реализује пројекат ***Измјештање ватрогасног дома из постојећег објекта (I фаза)***. У току 2019. године завршена је пројектно техничка документација, почетком 2020. године распиасна је јавана набавка и завршетак се планира до краја године, а за ове намјене издвојено је 60.000,00 КМ из буџета Града Бијељина.

**СЕЦ 3.4. Побољшати енергетску ефикасност и коришћење обновљивих извора енергије**

У оквиру СЕЦ 3.4. који се односи на побољшање енергетске ефикасности и већу искоришћеност обновљивих извора енергије, Одсјек за локални економски развој и европске интеграције имплементира пројекат ***Израда Акционог плана за енергетску ефикасност***. У складу са Законом о енергетској ефикасности, Влада Републике Српске требало је да у 2019. години донесе Акциони план енергетске ефикасности на период од три године, а све јединице локалне самоуправе које имају више од 20.000 становника су дужне да донесу свој Акциони план енергетске ефикасности на период од три године, који је усклађен са тим Акционим планом. Како Влада Републике Српске још није донијела Акциони план енергетске ефикасности, ни Град Бијељина није успоставио свој Акциони план.

Такође, Град Бијељина је почетком 2019. године аплицирао на Јавни позив Развојног програма Уједињених нација у БиХ (UNDP BiH) за одабир јединица локалне самоуправе за припрему ***Акционог плана за одрживу енергију и борбу против климатских промјена (SECAP)*** у складу са Споразумом Градоначелника за климу и енергију. У октобру 2019. године је апликација Града Бијељина прихваћена, а Центар за развој и подршку (ЦРП) из Тузле одабран за пружање техничке подршке приликом израде Акционог плана. Скупштина Града Бијељина је на 33. сједници која је одржана 31.10.2019. године донијела Одлуку о приступању Споразуму градоначелника за климу и енергију и изради Акционог плана за одрживу енергију и борбу против климатских промјена (SECAP), чиме је Град Бијељина покренуо процес израде Акционог плана, те су именовани Тим за израду Акционог плана и Савјетодавна група. Градска управа Града Бијељина, у сарадњи са Центром за развој и подршку (ЦРП), је у марту 2020. године требало да организује радионицу као наставак активности израде Акционог плана за одрживу енергију и борбу против климатских промјена (SECAP), али због новонастале ванредне ситуације (пандемија изазвана вирусом Корона) радионица је одгођена до стварања услова за безбједно одржавање исте.

## Вертикална и хоризонтална усклађеност и ниво интегрисаности

У наредном периоду се наставља и реализација значајних пројеката који се тичу водоснабдијевања, путне инфраструктуре, пројекти промоције енергетске ефикасности и пројекти подстицаја привреде и пољопривреде, који су међусобно повезани и у синергији, који би кроз међусекторске утицаје требало да дају значајан допринос остварењу стратешких циљева, а тиме и визије Града Бијељина.

Битно је нагласити да Град Бијељина, у складу са **Глобалном агендом 2030 и Циљевима одрживог развоја**, реализује активности и промовише партнерство јавног, цивилног, приватног сектора и академске заједнице, због чега представља позитиван примјер имплементације наведене Агенде како у БиХ, тако и у региону.

## Реализовани Пројекти који нису планирани Стратегијом, а допринијели су значајно развоју Града

Сарадња са донаторима у 2019. години је била на задовољавајућем нивоу и из донаторских средстава су финансирани/суфинансирани значајни пројекти. У складу са стратешким развојним циљевима Града и у координацији са релевантним организационим јединицама Градске управе, Одсјек за локални економски развој и европске интеграције припремио је, кандидовао и учествује у реализацији и праћењу низа пројеката од значаја за развој Града.

И током 2019. године Одсјек за локални економски развој и европске интеграције реализово је неколико пројеката који нису били планирани Планом имплементације Стратегије локалног развоја Града Бијељина за 2019. годину.

1. Град Бијељина једна је од десет локалних заједница које су изабране у првом циклусу за учешће у ***[Регионалном програму локалне демократије на Западном Балкану – ReLOaD](http://www.ba.undp.org/content/bosnia_and_herzegovina/bs/home/operations/projects/poverty_reduction/regional-programme-on-local-democracy-in-the-western-balkans--re.html)***. У оквиру програма ReLOaD ради се на јачању партнерстава између локалних власти и цивилног друштва ширењем успјешног модела транспарентног финансирања пројеката организација цивилног друштва из буџета јединица локалне самоуправе. Такође, пројекат настоји осигурати веће грађанско учешће у процесима доношења одлука и унаприједити пружање јавних услуга за све грађане у локалним заједницама. У 2019. години укупна средства која су додијељена кроз пројекте седам невладиних организација које су биле успјешне приликом аплицирања у оквиру пројекта ReLOaD, за реализацију на подручју Града Бијељина, износе **174.991,90 КМ**, од чега је 119.837,95 КМ донација, а 55.153,95 КМ суфинансирање из буџета Града.Имплементација наведених пројеката на подручју Града Бијељина ће бити финализована у 2020. години.
2. Пројекат ***„Парк за све“*** - У јуну 2019. године формирано је Радно тијело за грађанске иницијативе, које је састављено од представника јавних институција, приватног и цивилног сектора. Наведено тијело је дефинисало три иницијативе које доприносе унапређењу квалитета живота грађана. Анкетирање грађана је трајало од 19. јула до 4. августа и анкетирано је укупно 1.225 особа. Изабрана је иницијатива теретана на отвореном (у Градском парку) са пратећим спортско-рекреативним садржајима, укључујући изградњу приступних рампи, како би свим грађанима био омогућен једнак приступ парку, односно дјечијем игралишту. За ову иницијативу је гласало 52,3% грађана. Одсјек за ЛЕР и ЕИ, у сарадњи са Удружењем грађана „Колоси“ успоставио је пројекат, аплицирао и пројекат је одобрен за реализацију. Укупна вриједност пројекта износи **60.355,29 КМ** (Донација EУ: 15.000,00 KM, Град Бијељина: 45.355,29 КМ).Пројекат је реализован до новембра 2019. године.
3. Као што је раније наведено, Одсјек за ЛЕР и ЕИ аплицирао је на Јавни позив UNDP за припрему ***Акционог плана за одрживу енергију и борбу против климатских промјена (SECAP)***. Пројекат је одобрен за реализацију у 2020. години. Скупштина Града Бијељина је на 33. сједници која је одржана 31.10.2019. године донијела Одлуку о приступању Споразуму градоначелника за климу и енергију и изради Акционог плана за одрживу енергију и борбу против климатских промјена (SECAP), чиме је Град Бијељина покренуо процес израде Акционог плана за одрживу енергију и борбу против климатских промјена (SECAP) те су именовани Тим за израду Акционог плана и Савјетодавна група.
4. Пројекат ***„Одржива урбана мобилност у Републици Српској“*** подразумијева израду Планаодрживе урбане мобилности Града Бијељина, а реализује се у сарадњи са Њемачком агенцијом за развој (GIZ) и СОГРС кроз програм „Подршка јединицама локалне самоуправе у РС у промоцији одрживе урбане мобилности“. Радна група одговорна за вођење процеса доношења Плана одрживе урбане мобилности континуирано спроводи активности за доношење овог документа, који би требало да буде финализован у току 2020. године.
5. Пројекат ***„Обиљежавање/спровођење активности у оквиру Европске седмице мобилности“*** **(EMW) -** Укупна вриједност пројекта износила је **3.436,39 КМ**, (Град Бијељина: 502,65 КМ; донација: 2.933,75 КМ), а пројекат је реализован у сарадњи са Њемачком агенцијом за развој (GIZ) и СОГРС кроз програм – „Обиљежавање Европске седмице мобилности“. У организацији Одсјека за ЛЕР и ЕИ први пут је обиљежена Европска седмица мобилности у Граду Бијељина, која је обухватала континуирану промотивну кампању кроз низ активности које су релизоване у сарадњи са екстерним партнерима: Техничка школа „Михајло Пупин“ Бијељина – саобраћајна секција; Еколошко удружење „Еко пут“ Бијељина; Самостална занатска радња „Јовашевић“ Бијељина и „M-BIKE SHOP“ Бијељина. Потребно је истаћи активност анкетирања грађана о задовољству саобраћајном инфраструктуром за пјешачење и вожњу бисикла, постављање паркинг постоља за бицикле као и активност „Дан без аутомобила“ који је реализован затварањем улице Вука Караџића за саобраћај 22.09.2019. године. У процесу анктерирања грађана о задовољству саобраћајном инфраструктуром за пјешачење и вожњу бицикла учествовало је укупно 1.015 особа.
6. Пројекат ***„Покренимо се!“* -** На основу добијених резултата анкетирања грађана, Одсјек за ЛЕР и ЕИ је припремио апликацију за јавни позив GIZ / СОГРС за подршку при реализацији пилот активности из области урбане мобилности. Укупна вриједност пројекта износила је **40.022,42 КМ** (донација: 11.001,54 КМ, Град Бијељина: 29.020,88 КМ).Пројектом је изграђено/реконструисано 340 метара бициклистичке стазе у улици Незнаних јунака (спајање са институцијама Дјечији вртић "Драган и Зоран", ЈУ Основна школа "Кнез Иво од Семберије" и Центар јавне безбједности Бијељина и са пјешачко-бициклистичком стазом која се гради поред канала Дашница). Ово је прва стаза у Граду Бијељина на којој су посебно означени дијелови за пјешаке и бициклисте, са у потпуности постављеном саобраћајном вертикалном и хоризонталном сигнализацијом. Кроз пројекат су постављена и три паркинг постоља за бицикле код наведених јавних институција у овој улици.
7. Набавка и постављање паркинг постоља за бицикле – Град Бијељина константно ради на промоцији урбане мобилности, у оквиру које ће се успоставити шира мрежа повезаних бициклистичких стаза на подручју града, а што ће предвидјети План одрживе урбане мобилности (СУМП) који је у завршној фази израде. У клопу наведених активности током претходне године постављено је укупно 13 паркинг постоља за бицикле испред 9 јавних институција на подручју Града чија је укупна вриједност износила 3.451,00 КМ.

# ИНСТИТУТИОНАЛНИ КАПАЦИТЕТИ ГРАДСКЕ УПРАВЕ И САРАДЊА СА БИТНИМ АКТЕРИМА

Послове централне координационе јединице за управљање развојним активностима (ЈУРА) у Градској управи Града Бијељина спроводи Одсјек за локални економски развој и европске интеграције. Овај Одсјек је носилац имплементације и управљања развојем Града, уз стручну подршку других одјељења унутар Градске управе, а нарочито Одјељења за привреду, Одјељења за пољопривреду, Одјељења за стамбено-комуналне послове и заштиту животине средине, Одјељења за друштвене дјелатности и Одјељења за просторно уређење.

Градска управа Града Бијељина има компетентне и образоване људске ресурсе, који су флексибилни и спремни на промјене, односно побољшања, кроз континуирану едукацију, модернизацију рада и стално усавршавање процеса и процедура. Током претходног периода уз помоћ UNDP/ILDP пројекта, запослени у Градској управи и битни актери из заједнице савладавали су процедуре за планирање, праћење, вредновање и извјештавање (ППВИ) о имплементацији Стратегије локалног развоја.

Град Бијељина сарађује са битним актерима и његује јавно-приватни дијалог. На основу тога значајно је прије свега споменути добијање међународног сертификата као једна од четири прве локалне заједнице у БиХ са повољним пословним окружењем (BFC SEE - Business Friendly Certification South East Europe).

Оно што је битно нагласити јесте да Град Бијељина, у складу са Глобалном агендом 2030 и циљевима одрживог развоја, промовише партнерство јавног, цивилног, и приватног сектора и академске заједнице и на тај начин представља позитиван примјер имплементације наведене Агенде како у БиХ, тако и у региону. Агенда 2030 базирана је на три стуба одрживог развоја - економски, друштвени и еколошки који су обухваћени кроз 17 Циљева одрживог развоја и 169 потциљева, који се мјере помоћу 231 индикатора.

# КЉУЧНИ МАКРОЕКОНОМСКИ ПОКАЗАТЕЉИ

Град Бијељина је други Град по развијености у Републици Српској, са територијом од 734 км2. Град је привлачан по самој локацији коју заузима, на тромеђи три државе: БиХ, Хрватске и Србије. Град Бијељина је на територији Републике Српске и представља регионални центар сјевероисточне Републике Српске. Најважнији природни ресурси овог подручја су плодно земљиште, геотермална вода (на дубини 1.350 м са температуром 75°C), 1.700 сунчаних сати годишње. Према резултатима пописа из 2013. године, на подручју Града Бијељина је регистровано 107.715 становника (8% од укупног броја становника Републике Српске). Међутим, имајући у виду да званични подаци пописа не укључују студенте који студирају у Бијељини и грађане који тренутно раде у иностранству, а који имају регистровано пребивалиште у Граду Бијељина, може се констатовати да се ради и о нешто већем броју становника (око 120.000).

Кретање важних макроекономских показатеља у претходне двије године, који се односе на Град Бијељину, представљени су у наредној табели.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **РБ** | **ОСНОВНИ ИНДИКАТОРИ РАЗВОЈА** | **Индикатор** |  | **Полазно стање** | | | | | | |
|  | **2018.** | | | **2019.[[1]](#footnote-2)** | | | |
|  | **Укупно** | **М** | **Ж** | **Укупно** | **М** | | **Ж** |
|  | **СТЕПЕН РАЗВИЈЕНОСТИ (РС)** | Индекс |  |  | |  | | | |  |
| 1. | Становништво | Број |  | 107.715 |  |  | 107.715 |  | |  |
| 2. | Запослених становника | Број | 22.005 | | 12.142 | 9.863 | 22.796 | 12.548 | | 10.248 |
| % | 20,43% | |  | | 21,16% |  | | |
| 2а. | Незапослених становника | Број | 10.119 | | 4.565 | 5.554 | 9.516 | 4.226 | | 5.290 |
| % | 9,39% | |  | | 8,83% |  | | |
| 3. | Бруто домаћи производ | Износ | 10.681,64 милиона | |  |  | Нема података |  | |  |
| По глави | 9.305,00 | |  |  | Нема података |  | |  |
| 4а. | Остварене инвестиције у стална средства на подручју Града Бијељина | Износ | 101.130.000,00 | |  |  | Нема података |  | |  |
| 4б. | Директна страна улагања у Град Бијељина | Износ | 1.234.369,00 | |  |  | 505.003,00 |  | |  |
| 5а. | Укупни приходи привреде у КМ | Износ | 2.205.553.642 | |  |  | 2.302.308.410 |  | |  |
| 5б. | Укупни расходи привреде у КМ | Износ | 7.074.725.714 | |  |  | 2.163.596.279 |  | |  |
| 5в. | Нето добитак у КМ | Износ | 147.149.970 | |  |  | 153.375.195 |  | |  |
| 5г. | Нето губитак у КМ | Износ | 31.597.332 | |  |  | 30.447.860 |  | |  |
| 6. | Број привредних друштава - по предатом завршном рачуну (АПИФ) | Омјер | 1.062 | |  |  | Нема података |  | |  |
| 7. | Број активних самосталних предузетника | Омјер | 1.831 | |  |  | 1.854 |  | |  |
| 8. | Вриједност увоза у КМ | Износ | 542,1 милиона | |  |  | 604,3 милиона |  | |  |
| 9. | Вриједност извоза у КМ | Износ | 126,5 милиона | |  |  | 147,9 милиона |  | |  |
| 10. | Просјечна нето плата у КМ | Износ | 796,00 | |  |  | 847,00 |  | |  |
| 11. | Број ученика основних и средњих школа | Број | 12.454 | |  |  | 12.331 |  | |  |
| 12. | Корисници социјалне заштите | Број | 3.958 | |  |  | 3.446 |  | |  |
| 13. | Број љекара на 1.000 становника | Омјер | 0,25 | |  |  | 0,25 |  | |  |
| 14. | Износ реализованих средстава за приоритете из развојне стратегије (из буџета Града) | Износ | 3.453.126,0 | |  |  | 4.239.479,00 |  | |  |
|  | ДОПУНСКИ ИНДИКАТОРИ РАЗВОЈА |  | | |  | |  |
| 1 | Удио реализованих капиталних инвестиција у буџету ЈЛС | Омјер |  | |  |  | | |
| 2 | Укупан број регистрованих пољопривредних газдинстава | Број | 6.486 | |  |  | 6.308 |  |  | |
| 3 | Број корисника социјалне помоћи | Број | 3.853 | |  | | 3.331 |  |  | |
| 4 | Здравствено осигурана лица у односу на укупно становништво | Омјер | 88.787 | | 68.495 |  | | |
| 5 | Број активних чланова у инситуцијама културе (Центар за културу, Музеј, библиотека) | Број | 6.020 | | 6.040 |
| 6 | Број активних чланова у спортским институцијама | Број | 5.000 | |  | | 5.200 |
| 7 | Доласци туриста | Број | 31.730 | | 40.148 |
| 8 | Ноћења туриста | Број | 57.498 | | 66.698 |
| 9 | Покривеност домаћинстава са приступом контролисаној води за пиће | Број | око 33.300 | |  |  | око 34.000 |  |  | |
| 10 | Покривеност домаћинстава одвозом чврстог отпадa | Број | 30.000 | |  |  | 30.000 |  |  | |
| 11 | Број насељених мјеста без асфалтиране путне комуникације | Број | 0 | |  |  | 0 |  |  | |
| 12 | Број домаћинстава без приступа електричној енергији | Број | 0 | |  |  | 0 |  |  | |
| 13 | Просјечна измјерена вриједност CO2 ug/m3 | Тона | 953 | |  |  | 953 |  |  | |

Индикатори друштвеног развоја указују на добру покривеност становништва здравственим услугама, солидно учешће у културном животу и постојање релативно добрих комуналних услуга. Битно је истаћи да је у 2019. години знатно мањи број здравствено осигураних лица у односу на 2018. годину. Разлог за такво стање јесте одјава незапослених лица од стране Завода за запошљавање РС, а пререгистрација пријављених лица је и даље у току.

Незнатно је повећан проценат покривености домаћинстава водоводном и канализационом мрежом.

Број запослених особа у 2019. години износио је 22.796, што представља позитиван помак у односу на 2018. годину када је број запослених лица износио 22.005.

Прикупљени и обрађени статистички подаци о туристичком промету на територији Града Бијељина указују на повећање долазака туриста у Бијељину за 20,97% и ноћења за 21,33% у односу на 2018. годину.

# ЗАКЉУЧЦИ, ПОУКЕ И ПРЕПОРУКЕ

Након анализе прикупљених информација и података везаних за динамику и финансијску имплементацију пројеката и мјера дефинисаних Планом имплементације за 2019. годину констатовано је да је наведеним планом предвиђена имплементација 80 пројекaта укупне вриједности 82.612.472,58 KM. Укупна вриједност имплементираних пројеката је **28.665.615,64** КМ, што је **34,70%** у односу на пројектовани финансијски оквир. Од тог износа, 44,40% је реализовано кроз буџет Града, а 55,60% из екстерних извора. Иако је то раније наведено, и у самом закључку је неопходно нагласити да ЈУ „Воде Српске“ реализује низ значајних пројеката на подручју Града Бијељина чија су укупна планирана средства за 2019. годину износила **40.357.555,42 КМ**. Међутим, због одлагања ратификације споразума о имплементацији пројеката на ентитетском и државом нивоу, од планираног износа током 2019. године обезбијеђено је свега 7.450.337,18 КМ

Такође, битно је узети у обзир да Градска управа у процесу планирања користи методологију за планирање интегрисаног локалног развоја (МиПРО), која је препоручена општинама и градовима од стране Владе Републике Српске и Савеза општина и градова РС.

На крају се може навести неколико закључака којих би се убудуће, при планирању стратешких пројеката, требало придржавати:

* Потребно је више пажње посветити реалном планирању и сагледавању евентуалних ризика, како би реализација Стратегије локалног развоја била на вишем нивоу;
* Приликом доношења секторских стратегија и планских докумената, више пажње обратити на синхронизаццију са кровним стратешким документом на нивоу Града, као и са релевантним стратегијама на ентитетском и државном нивоу;
* Како би се истакла спона између Града, цивилног и приватног сектора, у Извјештају навести детаљније пројекте који се реализују или су реализовани;
* Извршити интезивнији надзор рада носилацаца активности како би се реализација пројеката подигла на виши ниво.

Одсјек за локални економски развој и европске интеграције

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Анкица Тодоровић

1. У тренутку израде Годишњег извјештаја о имплементацији Стратегије развоја Града Бијељина за 2019. годину, поједини статистички подаци за наведену годину нису били доступни. [↑](#footnote-ref-2)