**И Н Ф О Р М А Ц И Ј А**

**о стању здравствене заштите на подручју Града Бијељина у 2019. години**

|  |  |
| --- | --- |
|  | Програмом рада Скупштине Града за 2020. годину предвиђено је разматрање информације о стању здравствене заштите на подручју Града Бијељина у 2019. години.  Циљ информације је да се сагледа тренутно стање и проблеми у области здравственог осигурања и здравствене заштите на подручју Града Бијељина, те предложе мјере и активности за побољшање истог.  Информација је урађена на основу показатеља и извјештаја добијених од носилаца и организатора здравствене заштите и здравственог осигурања на подручју Града Бијељина. |

**У В О Д**

Носиоци и организатори највећег дијела здравствене дјелатности на подручју Града Бијељина су: Дом здравља, Општа болница „Свети Врачеви“, и Фонд здравственог осигурања Републике Српске – Канцеларија Бијељина.

Значајну улогу у обезбјеђивању здравствене заштите становништва, поред напријед наведених, имају приватне љекарске ординације, приватне апотеке, Интернационални дијализа центар, Центар за социјални рад, Градска организација Црвеног крста, те одређена одјељења Градске управе Града Бијељина. О наведеним активностима, Скупштина Града Бијељина је информисана кроз извјештаје о раду и посебне информације везане за здравствено осигурање и здравствену заштиту специфичних категорија становништва (здравствено неосигурана лица, борци и чланови породица погинулих бораца, инвалиди и др.).

Информација садржи дијелове извјештаја о раду носилаца здравствене заштите, као и податке које је обрађивач прикупио из других извора.

**1. Дом здравља**

Дом здравља Бијељина, чији је оснивач Град Бијељина је носилац и организатор највећег дијела примарне здравствене заштите на подручју града Бијељина, а која је организована по моделу породичне медицине. Поред подручја Града Бијељина, Дом здравља Бијељина у дјелокругу свог рада обезбјеђује примарну здравствену заштиту за подручје општине Пелагићево и општине Доњи Жабар. Рад Дома здравља Бијељина је организован кроз рад следећих служби/центара/амбуланти, као основних организационих јединица:

* Служба породичне медицине;
* Амбулантa за специјалистичке консултације из педијатрије;
* Амбулантa за специјалистичке консултације из гинекологије;
* Служба хитне медицинске помоћи;
* Служба превентивне, дјечије и опште стоматологије;
* Служба за радиолошку и ултразвучну дијагностику;
* Служба за лабораторијску дијагностику;
* Хигијенско-епидемиолошка служба;
* Центар за физикалну рехабилитацију у заједници;
* Центар за заштиту менталног здравља;
* Служба економско-финансијских послова и
* Служба правних, кадровских и општих послова која у свом саставу има:   
  - Сектор техничких послова и
* Сектор за континуирано унапређење квалитета и сигурности здравствене заштите.

Дом здравља Бијељина пружа услуге примарног нивоа здравствене заштите за укупно 78.468 осигураних лица која су верификована од Фонда здравственог осигурања Републике Српске (у породичној медицини 73.849 осигураних и у Амбуланти за специјалистичке консултације из педијатрије 4.619 осигураних лица), а организовао је рад 55 тимова породичне медицине у 42 амбуланте породичне медицине на 26 различитих локација. Треба истаћи да поред наведеног броја из реда осигураних лица Дом здравља Бијељина пружа услуге и за велики број неосигураних лица са подручја које покрива. Такође, у Дому здравља Бијељина је организовано збрињавање ургентних стања током 24 сата непрекидно.

Обезбјеђење средстава за финансирање примарне здравствене заштите осигураних лица Дом здравља Бијељина врши уговарањем на годишњем нивоу са Фондом здравственог осигурања Републике Српске. Такође, средства за финансирање здравствених услуга које не финансира Фонд здравственог осигурања Републике Српске, а од интереса су за становништво Града Бијељина, обезбјеђују се у буџету Града Бијељина.

Квалитет пружања здравствених услуга мјерљив је према Правилнику о индикаторима квалитета, начину праћењу и евалуације квалитета и сигурности здравствене заштите у здравственим установама (''Службени гласник Републике Српске'', број: 74/07 и 59/19), а који је донијело Министарство здравља и социјалне заштите Републике Српске.

Ова информација садржи дијелове Извјештаја о раду Дома здравља Бијељина за 2019. годину.

**2. Здравствено стање становништва и превенција најчешћих болести**

Примарни ниво здравствене заштите и породична медицина као њен основни облик организовања први су контакт појединца са здравствним системом. Таквим приступом и организацијом здравствене заштите добијају се и релевантни показатељи здравственог стања становништва.

Током 2019. године Дом здравља је континуирано спроводио промоцију здравља путем тимова породичне медицине, како кроз редован рад, тако и кроз медијско представљање здравствених проблема, организовањем округлих столова и едукативних предавања.

Дом здравља Бијељина је на основу података који су обезбијеђени од Службе породичне медицине утврдио да су најчешће дијагнозе у 2019. години биле следеће:

1. Хипертензија,
2. Хронична срчана инсуфицијенција,
3. Исхемијске болести срца и инфаркт,
4. Кардиоваскуларне болести,
5. Шећерна болест,
6. Инфекције горњих респираторних путева,
7. Хронична опструктивна болест плућа,
8. Астма,
9. Обољења коштано-мишићног система,
10. Остеопороза,
11. Карциноми,
12. Гастритиси,
13. Гастроентероколитис,
14. Холециститис,
15. Нефролитиозис,
16. Простатитис,
17. Инфекције уринарног тракта,
18. Повреде и опекотине,

У 2019. години Дом здравља Бијељина предузео је низ превентивних мјера кроз организоване превентивне активности, и то:

- Гинеколошким прегледима по методу Папаниколау обухваћена је код 3.125 жена. Значај ових прегледа огледа се у томе што се правовременим тестирањем откривају малигна гинеколошка обољења;

- Превентивни прегледи су спровођени и када је ријеч о раном откривању малигних обољења (карцинома дебелог цријева, карцинома простате), гдје је обухваћења популација предвиђена Програмом превенције малигних болести;

- Обављени су и мамографски прегледи код жена (како стацијонарним тако и мобилним мамографом).

У склопу Програма превентивне здравствене заштите и развојних националних пројеката, континуирано се спроводи:

- Превенција масовних незаразних обољења у оквиру породичне медицине;

- Превенција у оквиру здравствене заштите предшколске и школске дјеце;

- Превенција у оквиру здравствене заштите жена;

- Превенција у стоматологији;

- Превенција менталних обољења младих и одраслих у оквиру Центра за заштиту менталног здравља;

- Превенција заразних болести у оквиру Хигијенско-епидемиолошке службе.

**Превенција масовних незаразних обољења** је активност коју спроводе тимови породичне медицине, а реализује се редовним радом као и током једнодневних акција више пута годишње, при чему се организују пунктови на подручју Града Бијељина, а који су доступни цјелокупном становништву. Услуге које су се пружале у оквиру извршених превентивних прегледа и раног откривања масовних незаразних болести, а које су углавном организоване у оквиру обиљежавања „Свјетског дана здравља“, „Дана срца“, „Дијабетолошких дана“, „Европског дана борбе против меланома“, Свјетског дана борбе против ХИВ-а“, су:

- мјерење крвног притиска,

- одређивање нивоа шећера у крви,

- савјети о превенцији фактора ризика,

- одређивање нивоа холестерола у крви,

- откривање и редукција гојазности,

- одвикавање од пушења.

У току 2019. године одржано је низ едукација пацијената са дијабетесом о правилној исхрани и физичкој активности (рад у великој групи), при чему су присутни едуковани о спречавању акутних и хроничних компликација. Наведеним едукацијама присуствовало је 904 корисника услуга, док је 1.460 особа превентивно прегледано на терену.

**Превенција у оквиру здравствене заштите школске и предшколске дјеце** спроводи се током редовних систематских прегледа у школама, вртићима и другим установама, као и у савјетовалишту Дома здравља Бијељина. Такође, превентивни прегледи у оквиру здравствене заштите дјеце континуирано се врше приликом уписа дјеце у школе (око 1.000 прегледа годишње). Приликом прегледа утврђује се раст и развој дјетета, обољења мишићног и коштаног система, обољења срца, поремећај метаболизма и сл. У току 2019. године прегледано је 20.795 дијете и урађено је 1.012 интервенције (обрада пупка, и. м. давање ињекција, ЕКГ, инхалације и антропометријска мјерења).

У оквиру **Амбуланте за специјалистичке консултације из гинекологије** ради кабинет за ултразвучну дијагностику за дијагностиковање гинеколошких обољења. Током 2019. године радили су се колпоскопски и цитодијагностички прегледи који имају за циљ рано откривање карцинома у гинекологији.   
  
 У фебруару 2019. године почела је са радом Школа за психофизичку припрему трудница за порођај и 312 трудница присуствовало је психофизичкој припреми током 2019. године. Двије медицинске сестре су прошле обуку за психофизичку припрему трудница, коју су похађале у Центру за образовање „Ђуро Салај“ Београд-Ауторизована школа„Пренатал“. **Превенција у оквиру стоматолошке здравствене заштите** подразумјева:  
 - редовне систематске прегледе дјеце предшколског и школског узраста и трудница,

- демонстрацију оралне хигијене,

- предавања о значају и начину одржавања оралне хигијене,

- флуорпрофилаксу,

- санацију каријеса на млијечним зубима,

- заливање фисура сталних зуба,

- превентивно пломбирање,

- отклањање ортодонских неправилности,  
- специфичне мјере за очување здравља меких ткива уста као што су уклањање меких наслага и зубног каменца.

Напомињемо да су: каријес, пародонтопатија, крезубост и безубост широко распрострањени и представљају велики медицински и социолошки проблем Стоматолошким превентивним прегледима континуирано је обухваћена цјелокупна популација на територији Града Бијељина. Најчешћа обољења зуба су: каријес, пулпитис, гангрене, парадонтопатија, гингивитис, стоматитис, хроничне периапикалне промјене, радикс реликти, импакције и анодонција - тотална или парцијална.

**Центар за заштиту менталног здравља,** као једна од организационих јединица Дома здравља Бијељина, у оквиру Пројекта превенције, лијечења, евалуације и мониторинга стања менталног здравља на подручју Града Бијељина и општинe Пелагићево и Доњи Жабар спроводe мјере за превенцију менталних обољења младих и одраслих (превенција обољења изазваних стресом, превенција настанка хроничних менталних обољења).   
   
 У Центру за заштиту менталног здравља пружају се услуге савјетовања:  
 **-** за дјецу и младе,

**-** за родитеље и пратиоце,   
 **-** за особе са тешким менталним поремећајима и члановима њихове породица,  
 **-** за жртве насиља,  
 - за дјецу са проблемима у понашању и њихове пратиоце,  
 - за болести зависности и чланове породице болесних са овим поремећајима,  
 - за хронични мождани синдром психогеријатријско савјетовалиште.   
   
 Центар за заштиту менталног здравља има потписане протоколе о сарадњи са:  
 - Град Бијељина,  
 - ЈЗУ Болница „Свети Врачеви“ Бијељина,  
 - Центар за социјални рад Бијељина,   
 - КПЗ Бијељина,  
 - МУП Бијељина,   
 - Основни суд Бијељина,  
 - Психијатријска клиника Бања Лука,  
 - Психијатријска болница Соколац,   
 - Удружење жена Лара,  
 - Удружење жена са инвалидитетом Импулс,   
 - Омладински центар Бијељина и др.  
 Током 2019. године Центар за заштиту менталног здравља укључен је у програм Координисане бриге за кориснике и бригу о њима.

**Превенција заразних болести** током 2019. године у оквиру Хигијенско-епидемиолошке службе укључује између осталог и хигијенско-епидемиолошки надзор обољење која подлијежу обавезном пријављивању у Републици Српској. Епидемиолошка ситуација на подручју Града Бијељина била је стабилна - уобичајена у погледу јављања заразних болести, као и броја пријављених случајева. У Служби је пријављено 351 обољење од заразних болести који подлијежу обавезном пријављивању сходно одредбама Закона о Заштити становништва од заразних болести.У структури обољелих превладавају акутне респираторне инфекције и нема битних разлика у трендовима јављања у односу на вишегодишњи просјек.Током цијеле године снадбијевање вакцинама из Института за јавно здравство Републике Српске било је углавном редовно.. Такође, у Служби је организовано праћење и превенција заразних болести вакцинацијом становништва против грипа и хепатитиса. У Служби функционише Вакцинални центар у ком се врши вакцинације дјеце узраста од 0 – 19 године. Током 2019. године вакцинисано је укупно 9.033 дјеце.

**3. Простор и опрема**

У оквиру Пословног плана Дома здравља Бијељина, Управни одбор је на почетку 2019. године усвојио План инвестиција и План набавке којима су дефинисане инвестиционе активности, као и неопходна опрема која се планира набавити у 2019. години.

У октобру 2019. године започела је набавка радова на уградњи лифта у централном објекту Дома здравља Бијељина у Поликлиници 2. Правилником о условима за рад здравствених установа („Службени гласник Републике Српске“, број: 53/17 и 97/18) дефинисано је да у здравственим установама мора бити обезбијеђен приступ за несметано кретање лица са умањеним тјелесним способностима и лица корисника инвалидских колица. Технички пријем и стављање лифта у употребу планирано је у првој половини 2020.године.  
 Радови на изградњи вањских степеница на централном објекту (везани дио између Поликлинике 1 и 2) планирани су у циљу обезбјеђења ефикасније противпожарне заштите и евакуације запослених и пацијената услучају потребе.

Како би била омогућена боља и савременија дијагностика, а у циљу пружања што квалитетније услуге, улагано је у набавку нове медицинске опреме, и то:

- за потребе Службе хитне медицинске помоћи из сопствених средстава набављена су два санитетска возила због дотрајалости досадашњих расположивих санитетских возила;

- за потребе Службе радиолошке и ултразвучне дијагностике набављен је аутоматизовани робот резач ЦД-ова, што је значајно убрзало процес рада када су у питању рендгенска снимања као и радиолошки дентални ЦР ређај;

- за потребе Службе лабораторијске дијагностике набављен је апарат за коагулацију, апарат за одређивање ЦРП-а и центрифуга;

- за потребе Службе превентивне, дјечије и опште стоматологије набављени су стоматолошка столица, индуковани центрифугални љевач и апарат за израду фолија за ортодонцију као и разни стоматолошки апарати мање вриједности;

- на основу Правилника заштите и здравља на раду покренута је набавка заштитних униформи за све запослене раднике, а иста се набавља сваке треће године у складу са финансијским средствима планираним за те намјене;

- у свим организационим јединицама Дома здравља вршене су набавке опреме (рачунарска опрема, канцеларијски намјештај), као и редовно снабдијевање лијековима, санитетским, дијагностичким, канцеларијским, штампаним, хигијенским и осталим потрошним материјалом;   
 Инвестиционо и текуће одржавање свих објеката, гдје је то било потребно, вршено је из средстава Дома здравља Бијељина у 2019. години, а на основу уговора о текућем и инвестиционом одржавању. Одржавање цјелокупног простора који користи Дом здравља Бијељина вршило се континуирано.   
 Возни парк Дома здравља Бијељина у 2019. години редовно је одржаван кроз превентивне и ванредне сервисе и исти је оперативан у потпуности.

**4. Људски ресурси**

У Дому здравља Бијељина запослено је укупно 107 доктора од чега је 57 доктора медицине - специјалиста, 33 доктора медицине, 8 доктора стоматологије - специјалиста и 9 доктора стоматологије, уз остале медицинске и немедицинске раднике. Наиме, у Дому здравља Бијељина на дан 31.12.2019. године запослено је укупно 404 радника од чега је 43 радника на одређено вријеме. У табели која слиједи приказан је број и структура запослених радника по стручној спреми са стањем на дан 31.12.2019. године.

Табела 1. ***Број и структура запослених радника по стручној спреми***

|  |  |  |  |
| --- | --- | --- | --- |
| **Р/Б** | **СТРУЧНА СПРЕМА** | **На дан 31.12.2019.** | **%** |
| 1. | ВСС | 128 | 31,68% |
| 2. | ВШС | 25 | 6,19% |
| 3. | ССС | 193 | 47,78% |
| 4. | ВКВ | 8 | 1,98% |
| 5. | КВ | 7 | 1,73% |
| 6. | НК | 43 | 10,64% |
|  | **У К У П Н О** | **404** | **100%** |

Потребно је нагласити да Дом здравља Бијељина има врло повољну структуру запослених ако се узме у обзир однос броја медицинског и немедицинског особља. Наиме, од укупног броја запослених 20,54% је немедицинско особље, а 79,46% су здравствени радници и здравствени сарадници.

Треба рећи да је са стањем на дан 31.12.2019. године у Дому здравља Бијељина укупно доедуковано 28 љекара и 98 медицинских сестара.

Такође, Дом здравља Бијељина посматрано на дан 31.12.2019. године има закључене уговоре о обављању специјализантског стажа за 15 доктора, а након добијеног одобрења Министарства здравља и социјалне заштите. У току 2019. године специјализирало је укупно 2 доктора (специјализације из породичне медицине и специјализација из ортопедије вилица).

Напомињено да је у свим секторским амбулантама на подручју које покрива Дом здравља Бијељина током 2019. године свакодневно радио доктор што је омогућило доступнију и квалитетнију здравствену заштиту становништва у удаљеним мјесним заједницама.

**5. Приједлози**

Дом здравља Бијељина у 2020. години планира пружање превентивних здравствених услуга са акцентом на превенцију која је усмјерена на здраве особе, а све са циљем смањења ризика од болести,односно правовремено препознавање узрока болести.  
 Масовне хроничне незаразне болести (кардиоваскуларне болести, малигне болести), данас заузимају водеће мјесто по броју обољелих и по броју умрлих. Овакво стање намеће сталну потребу за њиховим раним откривањем и лијечењем.   
 Промоција здравих стилова живота представља најбољи вид превенције ових обољења. Рад на едукацији становништва, непосредно или путем медија, усмјерен на креирање свијести о здравим стиловима живота једини је одговор на пораст стопе обољења од масовних хроничних незаразних болести.  
 Здравствено-васпитним радом са дјецом и омладином омогућиће се преношење знања и вјештина у стицању и очувању навика које ће дугорочно унаприједити њихово физичко и ментално здравље (исхрана, физичка активност...). Наведену активност Дом здравља Бијељина планира реализовати у току 2020. године организовањем предавања, едукација, радионица, промоција спорта и кроз друге сличне активности. Такође, Служба превентивне, дјечије и опште стоматологије планира у 2020. години пружити услуге превенције са циљем очувања оралног здравља дјеце, омладине и трудница. У табели број 2. дат је преглед планираних превентивних услуга у 2020. години.  
  
**Табела 2.** План превентивних услуга у 2020. години

|  |  |
| --- | --- |
| **Циљ** | **Активност** |
| **Превенција кардиоваскуларних обољења** | Мјерење ТА особама до 65 година и преко 65 година  Антропометријска мјерења (БМИ)  Одвикавање од пушења  Мјерење холестерола  Мјерење глукозе |
| **Рано откривање карцинома дебелог цријева** | Тест за окултно крварење за популацију 50-70 година  Дигиторектални преглед простате  Дигиторектални преглед дебелог цријева |
| **Рано откривање карцинома дојке** | Палпација дојке женама од 35-75 година  Мамографија |
| **Превенција болести код школске дјеце** | Системски прегледи школске дјеце |
| **Едукација становништва путем медија у циљу превенције болести** | Гостовање љекара/техничара на локалним ТВ и радио страницама (теме по избору) |
| **Превнтивне активности на терену** | Организовање пунктова на 3-5 локација у граду,  Мјерење ТА, глукоза, холестерола |
| **Едукација обољелих од дијабетеса** | Рад у великим групама |
| **Стоматолошка превенција** | Системски прегледи; демонстрација оралне хигијене |

**2. Општа болница „Свети Врачеви“ Бијељина**

Општа Болница „Свети Врачеви“ Бијељина је здравствена установа која пружа секундарне, а једним дијелом терцијарне, услуге здравствене заштите становницима Града Бијељина, те општина Угљевик, Лопаре, Пелагићево и Доњи Жабари, као и другим корисницима здравствене заштите који су заинтересовани да те услуге остваре у овој установи ( по праву слободног избора болнице).

Број осигураника за које болница пружа здравствену заштиту износи преко150.000 осигураника.

Здравствена дјелатност се обавља као болничко лијечење, и то на 8 одјељења: Одјељење за интернистичке гране, Одјељење за хируршке гране, Одјељење за гинекологију и акушерство, Одјељење за офталмологију, Одјељење за пулмологију, Одјељење за педијатрију, Одјељење за ОРЛ и Одјељење за неурологију.

У болници се пружају одређене услуге терцијарног нивоа здравствене заштите, као што су: максилофацијална хирургија, кардиологија, нефрологија, дјечија хирургија, гастроентерологија, неурохирургија, васкуларна хирургија, ендокринологија и онкологија са дневном болницом за хемиотерапију и реуматологија

Болница је кадровски оспособљена за пружање квалитетне здравствене заштите како услуга секундарног нивоа, тако и наведених услуга терцијарног нивоа.

Током 2019. године било је ангажовања стручних консултаната за болести за које наш кадар није едукован из разлога јер је рационалније довести кадар него слати наше осигуранике на лијечење у друге здравствене установе.

***На Одјељењу за интернистичкегране*** најчешћа патологија у 2019. години:

* ***одсјек за кардиологију:*** исхемисјка болест срца, срчана инсуфицијенција, поремећај срчаног ритма, нерегулисан повишен крвни притисак. Тенденција пораста обољења је код плућне тромбоемболије и дискреције аорте.
* ***одсјек за ендокринологију:*** Diabetes mellitus тип II;
* ***одсјек за гастроентерологију:*** цироза јетре, билијарни гастритис, тумори цријева, желуца и јетре. Тенденција пораста обољења је код тумора цријева;
* ***одсјек заонкологију:*** карциноми дојке, простате и дебелог цријева. Тенденција је и пораста наведених.
* ***одсјек за реуматологију:*** реуматоидни артритис;
* ***одсјек за инфектологију:*** псеудомембранозни колитис, сепса. Тенденција је и пораста наведених;
* ***одсјек за општу интерну медицину:*** анемисјки синдром, бубрежна инсуфицијенција и уринарне инфекције, комбинована срчана и плућна инсуфицијенција, намјерни покушаји Tantamen suicide – медикаментозна интоксинација. Тенденција је и пораста наведених.
* ***одсјек за дерматовенерологију:*** алергије.

Стручни сарадници били су ангажовани у ангио сали болнице и онколошком конзилијуму.

***На Одјељењу за хируршке гране*** најчешћа патологија у току 2019. године је акутни панкреатитис, гастроинтестинална хеморагија (крварећи улкуси дуоденума и желуца, инфламаторна обољења цријева), акутни и хронични калкулозни холецистидис, тумори дебелог цријева, ампутације доњих екстремитета као посљедица шећерне болести или васкуларних обољења, биопсије простате, операције препонских кола и кола предњег трбушног зида. Тенденција је и пораста наведених. Преломи кука и скочног зглоба су са тенденцијом смањења.

У току 2019. године на одјељењу за хирушке гране добили смо једног специјалисту опште хирургије.

Стручни сарадници били су ангажовани из области грудне и васкуларне хирургије и урологије.

***На Одјељењу за гинекологију и акушерство*–** најчешћа патологија су миоми утеруса, аденокарциноми, карциноми грлића материце и спонтани побачаји. Најчешћи оперативни захвати су: хистеректомија, видео лапараскопије.

***На Одјељењу за неурологију*** најчешћа патологија су цереброваскуларна обољења, мождани удари и тумори мозга. Дошло је до благог пада тенденције обољевања од можданог удара.

Што се тиче новина у лијечењу и дијагностици настављен је тренд из претходних година тј. пракса бржег испитивања и краћег задржавања пацијената, те чешћи мониторинг тешких пацијената. Дошло је до побољшања рада колор доплер ехоангиографије врата у смислу повећаног откривања асимптоматске каротидне болести, различитих аномалија крвних судова врата, као и патолошких промјена на штитној жлијезди, те у вези са тим и већи број консултација васкуларног хирурга и ендокринолога. Током 2019. године није било дужег чекања на преглед колор доплера крвних судова врата. Смањен је број пласирања уринарних катетера.

***На Одјељењу за педијатрију*** најшешћа патологија током 2019. године је обољење дисајних путева (бронхитис, пнеумоније), обољење дигресивног система, жутица новорођенчета, ризици за сепсу, инфекције уринарног тракта, Diabetes mellitus тип I, новооткривени злоћудни тумори код дјеце.

Почев од 2018. године када су уведене новине у лијечењу и дијагностици, у алерголошкој амбуланти врше се прегледи дјеце код којих постоји сумња на алергијске болести (акутне и хроничне уртикартије, алергија на нутритивне и инхалационе алергене и њихова обрада), на одјељењу се хоспитализују дјеца ради хипосензибилизације веномом осе, врши се испитивање медикаментозне алергије.

***На одјељењу за пулмологију***  најчешћа патологија у 2019. години су акутне пнеумопатије, тромбоемболија плућа, плеурални изливи, пнеумоније, НОВР, бронхијална астма, распираторна инсуфицијенција, карциноми плућа, туберколоза плућа. Туберколоза плућа је у тенденцији опадања.

***На одјељењу за ОРЛ*** најчешћа патологија је из домена инфекција горњих распираторних путева,туморска патологија, а из домена максилофацијалне хирургије најчешћа патологија су тумори максилофацијалне регије и повреде.

Најчешће операције су биле: операција крајника, ЛМС ларингомикроскопија, операција носне преграде, заушки, горњобиличног синуса.

Из домета максилофацијалне хирургије најчешће операције су тумори коже и поткожног ткива главе и врата и операције заушне пљувачне жлијезде.

***На одјељењу за офтамологију*** најчешћа патологија су биле катаракте, коњуктивитис, упале предњег сегмента ока.

Најчешћи оперативни захвати су операције катаракте и птеригија.

Поред наведених промјена на болничким одјељењима, у оквиру служби болнице што се тиче нових специјалиста добили смо специјалисту анестезиологије, реаниматологије и интезивне терапије, повратком љекара са специјализације.

**3. Фонд здравственог осигурања Републике Српске Бања Лука, Филијала Бијељина**

У Филијали Бијељина која покрива пет општина (Бијељина, Лопаре, Угљевик, Пелагићево и Доњи Жабар) било је у 2019. години **115.363** осигураника .

За **2019**. годину.

|  |  |  |  |
| --- | --- | --- | --- |
| Р. бр. | Категорија осигурања | Број осигураних лица | |
| Филијала | Град Бијељина |
| 1. | Запослени радници | 51.049 | 40.000 |
| 2. | Пензионери | 24.634 | 19.574 |
| 3. | Земљорадници | 8.395 | 6.368 |
| 4. | Незапослени | 26.624 | 20.378 |
| 5. | РВИ и породице погинулих бораца | 500 | 242 |
| 6. | Остало | 4.161 | 2.923 |
|  | **Укупно** | **115.363** | **89.988** |

Структура осигураних лица показује да пензионери и незапослена лица у укупном броју осигураника учествују са 44%, а запослени са 44%. Структура осигураника је крајње неповољна посматрајући са аспекта уплате доприноса и трошкова по осигуранику.

**Остварени приходи и трошкови**

Финансирање здравствене заштите у 2019. години вршено је из средстава Фонда, а основни извор средстава су доприноси за осигуранике пет општина и градова (Бијељина, Лопаре, Угљевик, Пелагићево и Доњи Жабар).

Прикупљена средства на подручју Кaнцеларије Бијељина су остварена у износу од 62.025.000 КМ у 2019. години.

У структуру прихода највећу ставку чине доприноси.

У **2019**. години

|  |  |  |  |  |  |  |
| --- | --- | --- | --- | --- | --- | --- |
| Р.бр. | Општина/ Град | Врста прихода | | | | |
|  | Запослени | Влада-буџет | Пољопривреда | ПИО и остали | Укупно |
| 1. | Бијељина | 40.227.072 | 5.608.600 | 924.180 | 1.149.184 | 47.909.036 |
| 2. | Остале општине | 12.001.928 | 1.753.400 | 193.420 | 167.781 | 14.116.529 |
|  | **Укупно** | **52.229.000** | **7.362.000** | **1.117.600** | **1.316.965** | **62.025.565** |

Финансирање здравствене заштите ФЗО РС врши по принципу солидарности. Осигураници Канцеларије Бијељина су у 2019. години користили здравствену заштиту на примарном, секундарном и терцијарном нивоу, рехабилитацију, лијечење ван Републике Српске. Остварили су право на медицинска средства, лијекове на рецепт и рефундације боловања.

**4. ЈУ Центар за социјални рад Бијељина**

Здравстено осигурање у складу са Законом о социјалној заштити („Сл. Гласник Републике Српске“, бр. 37/12; 90/16; 94/19 и 40/20), путем ЈУ Центра за социјални рад остварују корисници новчане помоћи, корисници додатка за помоћ и његу другог лица и лица смјештена у установе социјалне заштите и у хранитељске породице, под условом да здравствено осигурање не могу остварити по неком другом основу.

У складу са овим Законом за кориснике права на новчану помоћ и права на додатак за помоћ и његу другог лица, обезбјеђују се средства из буџета намјењеног за остваривање наведених права, 50% од потребног износа обезбјеђује локална заједница а 50% Влада Републике Српске, док за остале кориснике, трошкове здравственог осигурања, у цјелости сноси Центар за социјални рад.

Број корисника здравственог осигурање преко Центра за социјални рад, закључно са децембром 2019. године је 243 лица. За ову сврху у 2019. години утрошено је 194.301,58 КМ.

Евидентан је пад утрошених средстава која се из буџета Града Бијељина, а путем Центра за социјални рад Бијељина, издвајају за ову намјену у односу на претходн период, а број корисника незнатно осцилира, Такође, евидентно је повећање уплате на име здравственог осигурања по једном кориснику, разлог је константно повећање основице за обрачун висине издвајања.

|  |  |  |  |  |
| --- | --- | --- | --- | --- |
| Година | 2016. | 2017. | 2018. | 2019. |
| Утрошена  средства | **205.143,58 КМ** | **194.834,09 КМ** | **202.985,05 КМ** | **194.301,58 KM** |

Здравствено осигурање, путем Центра, поред носиоца основног права остварују и чланови породичног домаћинства (којима је то једини основ осигурања), што, у складу са важећим законским рјешењима, захтјева уплату новчаних средстава за све кориснике здравственог осигурања. У 2017. години, уплата на име здравственог осигурања износила је у просјеку 62,88 КМ мјесечно по једном кориснику, у 2018. години, уплата на име здравственог осигурања износила у просјеку 63,89 КМ, док је у 2019. години тај износ био у просјеку 65,18 КМ мјесечно по једном кориснику.

Лица која користе здравствено осигурање преко Центра за социјални рад су корисници права из Закона о социјалној заштити. Лица која не остварују права из Закона о социјалној заштити и нису корисници Центра за социјални рад не могу остварити право на здравствену заштиту посредством Центра.

**5. Градска организација Црвеног крста**

У 2019. години проведене су следеће здравствене активности:

**а) Прва помоћ** је програм који се проводи током цијеле године. Посебна пажња посвећује се обуци подмлатка и омладине за пружање прве помоћи. За пружање прве помоћи унесрећеним особама, оспособљен је значајан број ученика основних и средњих школа који су на општинском, регионалном и републичком такмичењу постигли добре резултате. Укупно у разним такмичењима узело је учешће око 80 такмичара. Овим начином сваке године увећамо број активних чланова који су увијек спремни да се укључе у промотивне активности Црвеног крста, као и за непосредно пружање прве помоћи ако то затреба.  
 Градско такмичење из пружања Прве помоћи одржано је 19.04.2019. године у којем су учествовале четири екипе: екипа ОШ „Свети Сава“, екипа ОШ „Вук Караџић“ ОШ „Кнез Иво од Семберије“ и ОШ „Јован Дучић“. Побједник поменутог такмичења била је екипа ОШ „Јован Дучић“.   
 Регионално такмичење из пружања Прве помоћи одржано је 04.05.2019. године у ОШ „Свети Сава“, у овом такмичењу су учествовале двије екипе подмлатка: екипе ОШ „Кнез Иво од Семберије“ Бијељина, ОШ „Шамац“ Шамац. Побиједила је екипа ОШ „Кнез Иво од Семберије“ Бијељина у категорији подмлатка. Екипе омладине Градске организације Црвеног крста Бијељина пласирала се на Републичко такмичење из Прве помоћи које ће бити одржано на Палама 08.06.2019. године.

**б)** Градска организација Црвеног крста у оквиру своје дјелатности задужена је за организацију курса **Прве помоћ и за будуће возаче**. Ову активност проводе запослени у сарадњи са др Душком Миловановићем. У 2019.години курс је похађало 1.550 кандидата и од ове активности остварена су значајна финансијска средства која се намјенски троше за личне дохотке радника и редовне програмске активности.

**в) Репродуктивно здравље**, једна од наших примарних активности, а његови главни носиоци су били млади едукатори који имају солидно знање стечено на семинарима из ове области. Они су, током године, у свим школама одржали предавања и презентације на теме борбе против: сиде и полнопреносивих болести, ТБЦ, алкохолизма, пушења итд.

**г) Добровољно давалаштво крви** има значајно мјесто у активностима Црвеног крста. Имамо одличну сарадњу са Службом трансфузије крви Бијељина и заједнички спроводимо редовне и ванредне активности чији је задатак да повећамо број добровољних давалаца крви.   
 Актив добровољних давалаца крви Нова Јања организовао је акцију даривања крви 10.05.2019. године у просторијама ОШ у Новој Јањи. Овој акцији одазвало се 47 чланова, укупно је узето тог дана 42 дозе крви. Чланови Актива учествовали су и у акцији Актива из Сувог поља. Ова акција је организована 20.09.2019. године, а учешће је узело 4 даваоца.   
 Такође, 22.12.2019. група од 34 члана укључила се у акцију даривања крви Д.Д.К. „Здравље“ Бијељина. У акцији братских актива Тиквеш-Цер 18.08.2019. учешће је узело 11 чланова.  
 Истичу и добру сарадњу са Д.Д.К. „Здравље“ Бијељина, које је у 2019. године имало је значајно учешће и у акцијама у Лакташима, Модричи, Љубињу, Јагодини, Лозници, Рибарима, Коцељеву Будви...посебно морамо нагласити добру сарадњу са Службом за трансфузију крви Бијељина, који су у 2019. години прикупили 908 јединица крви.   
 Посебну улогу у у активностима даривања крви на регији има Служба за трансфузију, а са подручја града Бијељина има укупно 7.700 регистрованих добровољних давалаца крви од којих је прикупљено 5.000 доза крви, а Градска организација Црвеног крста Бијељина у 2019. години издала је 900 нових књижица за регистрацију давалаца крви.

У 2019. години је организовало традицијонално дружење ДДК на Јахорини уз учешће 40 давалаца крви са ових подручја.

Традиционалне активности које се обиљежавају на нивоу Свјетске организације Црвеног крста, а обиљежене су као различите активности на нивоу Градске организације Црвеног крста Бијељина:

- 04. фебруар „Свјетски дан борбе против рака“;

* 24. март „Међународни дан борбе против туберколозе“; **-** 04. април „Међународни дан позивања свијести на опасност од мина“; **-** 08. мај „Међународни дан Црвеног крста и Црвеног полумјесеца“; **-** 08.-15. мај „Недјеља Црвеног крста“;- 14. јун „Свјетски дан добровољних давалаца крви“; **-** 26**.** јун „Међународни дан борбе против злоупотребе и незаконите употребе дрога“; **-** 19. јул „Свјетски хуманитарни дан“; **-** 30. јул „Међународни дан борбе против трговине људима“; **-** 01. август „Свјетски дан хуманости“; **-** 12. август „Свјетски дан младих“;  
  - 30. август „Свјетски дан несталих“;  
  - 09. септембар „Свјетски дан прве помоћи“;  
  - 14.-21.септембар „Недеља борбе против туберколозе“;  
  - 15. септембар „Дан несталих Републике Српске“;  
  - 01. октобар „Свјетски дан хуманости“;  
  - 07. октобар „Трка за срећније дјетињство“;  
  - 13. октобар „Међународни дан смањења ризика од катастрофа“;  
  - 01. новембар „Мјесец борбе против болести зависности“ ;   
  - 19. новембар „Свјетски дан сјећања на жртве саобраћајних несрећа“; **-**  01**.** децембар„Свјетски дан борбе против ХИВ/АИДС“; **-** 05. децембар „Међународни дан волонтера“;  
  - 08.-15.децембар „Недјеља упозорења на опасност од мина“. **6. Остало**

Поред напријед наведених установа и институција које се баве здравственом заштитом и здравственим осигурањем становништва, исту обезбјеђује и Одјељење за борачко-инвалидску заштиту из чијег се извјештаја могао видјети обим права и услуга које остварује поменута популација. Такође, извјештај који третира проблематику здравствено неосигураних лица Скупштина разматра као посебан материјал.

Приватну љекарску праксу обавља више од 50 приватних ординација, које су уврштене у план мрежа здравствених установа из различитих области (општа медицина, интерна, хирургија и ортопедија педијатрија стоматологија, хитна медицинска помоћ, дијагностика и друго). Неке од ових приватних здрваствених ординација су, преко Фонда здравственог осигурања, укључене у систем породичне и консултативно-специјалистичке здравствене заштите. Услуге приватних љекарских ординација, изван овог система, плаћају се у цјелости што значајно утиче на, ионако, низак стандард становништва на овом простору.

**КОНСТАТАЦИЈЕ И ПРИЈЕДЛОЗИ:**

На основу напријед изнесених чињеница (извјештаја) могу се извести следеће констатације и приједлози:

1. Концепт примарне здравствене заштите по моделу породичне медицине се показао добрим. Улагања у простор, опрему и кадрове довела су до заокружености мреже амбуланти породичне медицине чиме је примарна здравствена заштита постала доступна сваком кориснику, најближе мјесту становања;
2. Активности на превенцији и раном откривању незаразних болести (карциноми, срчана обољења, шећерна болести, и др.) добро су прихваћени од становништва, а дале су и резултате у правовременом откривању болести па их треба наставити. У том правцу неопходно је набављати и опрему која ће олакшати и поједноставити ове активности, нарочито на терену, ради боље доступности корисницима у сеоским срединама. Посебну пажњу треба посветити праћењу болести код којих је број обољелих у порасту;
3. Наставити са едукацијом запослених, као и едукацијом становништва промовисањем здравља путем медија, али и трибина, савјетовања са одређеним групама пацијената, и на друге начине;
4. Снабдјевање становништва лијековима је добро. Отварање нових апотека и апотекарских станица по селима, доприноси једноставнијем и бољем снабдијевању сеоског становништва лијековима;
5. Обезбјеђивање адекватних средстава за финансирање здравства путем Фонда здравственог осигурања захтијева енергичне системске мјере са нивоа Републике;
6. Обезбјеђена је здравствена заштита за кориснике социјалне заштите и неосигурана лица из средстава буџета Града.

Бијељина, јул 2020. године,

**ОБРАЂИВАЧ**

**Градска управа Града Бијељина**

Одјељење за друштвене дјелатности