П Р О Г Р А М Р А Д А Ј А В Н Е У С Т А Н О В Е

Г Р А Д С К О П О З О Р И Ш Т Е „С Е М Б Е Р И Ј А“ Б И Ј Е Љ И Н А З А 2020. Г О Д И Н У

Градско позориште „Семберија“ је професионална јавна установа из области културе којој су основне дјелатности сценска и музичко-сценска. Као професионална установа из области културе практично је почела да функционише у јесен 2019. године и у то вријеме није имала запослене глумце. Начин рада позоришта дефинисан је Законом о позоришној дјелатности Републике Српске.

Градско позориште „Семберија“ Бијељина своје представе изводи на сцени зграде Центра за културу у Бијељини. Позориште тренутно није секторски организовано иако је то једини у пракси доказани и поуздан метод функционисања. У овом моменту позориште практично има само дио Умјетничког сектора, потпомогнут чињеницом да је в.д. директора истовремено и глумац, те се може рећи да у 2020. години позориште има ансамбл од пет глумаца. Технички и административни сектор биће формирани суксцесивно, у складу са развојним плановима и могућностима оснивача, када се за то стекну услови.

Савремене позоришне праксе које се противе гломазном непродуктивном апарату говоре да је најбољи модел организације 7:2:1 (на сваких 7 умјетника неопходна су 2 техничка лица и 1 радник администрације).

Тренутно, административни послови се обављају од стране в.д. директора и волонтера а техничка лица се ангажују волонтерски или хонорарно и то искључиво када је реализација конкретног програма у питању.

Према Општој репертоарској стратегији усвојеној на Умјетничком савјету (законом предвиђено највише стручно савјетодавно тијело, у нашем случају ангажовано на волонтерској основи) позориште треба да кроз први развојни период од 4 године формира репертоар у коме ће бити заступљени домаћи савремени и класични писци као и страни савремени писци и класици. Сем основног (премијерног драмског) репертоара позориште ће организовати и пратеће садржаје са циљем позоришне едукације, популаризације и подизања естетских критеријума гледалаца.

ПЛАНИРАНЕ РЕПЕРТОАРСКЕ ЈЕДИНИЦЕ ЗА 2020. ГОДИНУ

1. ОСНОВНИ ПРОГРАМ (премијерни драмски)
2. „Комедија ометена у развоју“, по мотивима Франсоа Раблеа и у драматизацији Миливоја Млађеновића

(представа средњег продукционог обима, до 10 глумаца, планирана премијера фебруар 2020. године)

б) „Голубија времена“ по аутобиографији и дјелима Бранка Ћопића у драматизацији Миливоја Млађеновића

(представа средњег продукционог обима, до 10 глумаца, планирана премијера јун 2020. године)

в) ПРЕДСТАВА ВЕЋЕГ ПРОДУКЦИОНОГ ОБИМА (до 15 глумаца, комплетан врхунски ауторски тим, обавезна копродукција са неким од реномираних позоришта из Републике Србије, планирана премијера децембар 2020./ фебруар 2021. године)

На реализацију овог програма утицали би многи фактори: обезбјеђивање ауторског тима (квалитетни аутори се договарају и предуговарају и по неколико сезона унапријед), прикупљање ванредних средстава путем конкурса на нивоу РС и БиХ (представе већег продукционог обима коштају као комплетан буџет нашег позоришта), потписивање копродукционог споразума са неким од реномираних позоришта из Србије.

Бројни су разлози за копродукцију; смањење трошкова, надокнађивање недостатака ансамбла (године старости глумаца, недостатак техничког сектора, недостатак радионица и фундуса), усавршавање специфичних позоришних занимања волонтирањем на пројекту под менторством стручних кадрова копродуцента (инспицијент, мајстор свјетла и тона, декоратер, гардеробер, реквизитер, шминкер...)

У случају да се не стекну услови за почетак рада на оваквој представи (необезбјеђивање средстава са нивоа РС или БиХ, немогућност усклађивања термина са жељеним копродуцентом итд.) Умјетнички савјет предлаже замјену овог премијерног програма представом мањег продукционог обима, до 5 глумаца са премијером у децембру 2020. године, која би била реализована из властитих постојећих средстава.

1. ПРАТЕЋИ ПРОГРАМИ (поетски театар, трибине, предавања)

а) Драмска поезија Љубомира Симовића

(почетак циклуса „поетски театар“, септембар 2020. године )

б) Портрет Војислава Брајовића

(почетак циклуса „вече са драмским умјетником“, октобар 2020. године)

в) Успаванка за Алексију Рајчић

(почетак циклуса „јавно читање драме“, представљање драме Ђорђа Косића, првонаграђеног на конкурсу Стеријиног позорја за најбољу драму на српском језику за 2020. годину, октобар 2020. године)

г) Петер Хандке у НП Републике Српске

(почетак циклуса „промоција књиге из области позоришта“, новембар 2020. године)

д) Професионализам позоришта у Републици Српској

(почетак циклуса „позоришна трибина“, новембар 2020. године)

ђ) Мисија градских позоришта у култури; искуства из Словеније

(циклус „позоришна трибина“, децембар 2020. године)

1. ГОСТОВАЊА КАО ПРЕДУСЛОВ ЗА ПРОШИРЕЊЕ РЕПЕРТОАРА

Значајан дио рада Градског позоришта „Семберија“ треба да представљају и гостовања. Гостовања имају великог утицаја на правилан развој новооснованог позоришта. У примарном нивоу глумци, ансамбл и техничко особље у краћем времену стичу више искуства него што би им број играња у матичном граду дозволио. У секундарном нивоу, културна слика града је на добитку. Гостовања се не играју комерцијално (за новац) него искључиво по принципу „представа за представу“. То једноставно значи да ће сваким гостовањем ГП „Семберија“ обезбиједити гледаоцима из Бијељине једну узвратну квалитетну представу правог позоришта.

Тиме би се започело дугорочно подизање естетских критеријума гледалаца у односу на позориште, за разлику од онога што је игром случаја рађено неколико деценија уназад. Свјесни смо да су друге установе културе у граду, а прије оснивања позоришта, биле принуђене да културној слици града презентују позоришне пројекте ниже продукције, неријетко без основних конститутивних елемената позоришта: квалитетног литерарног предлошка, сценографије, костимографије, ауторске музике итд. У оквиру досадашње позоришне слике у граду преовлађивале су монодраме, шоу програми, представе позоришних група и комерцијално окупљених појединаца, а гледаоци Бијељине доста ријетко су били у прилици да гледају права позоришна остварења правих институционалних позоришта. Тиме се стварала искривљена слика о позоришту као јефтиној забави а не озбиљној сценској умјетности која мора да заузима једно од централних мјеста у културном стваралаштву једног града. Градско позориште „Семберија“ захвално је свим појединцима и институцијама које су се трудиле да граду обезбиједе какав-такав позоришни живот у протекле три деценије. Сада су се створили услови да се тај сегмент уозбиљи и стручним радом доведе на ниво какав један град заслужује. Сви стручни и кадровски капацитети позоришта, а они су у овом моменту захваљујући волонтерском ангажману значајно виши од броја запослених и предвиђеног буџета, биће стављени у функцију осмишљавања комплетне позоришне активности у граду (одржавање семинара за педагоге који раде у рецитаторским и драмским секцијама, организација поменутих такмичења, обезбјеђивање стручних жирија, подизање нивоа постојећих позоришних фестивала у граду).

Оснивањем позоришта у једном граду започиње се тежак и мукотрпан, али пред будућношћу оправдан посао стицања практичног статуса озбиљног града са свим његовим сегментима. Мисија ГП „Семберија“ у потпуности је усмјерена у том правцу.