**ПРИЈЕДЛОГ**

На основу члана 44. став 1. Закона о заштити од пожара ("Службени гласник Републике Српске", број: 94/19), члана 39. став 2. тачка 12. Закона о локалној самоуправи ("Службени гласник Републике Српске", број: 97/16 и 36/19) и члана 39. став 2. тачка 13. Статута града Бијељина ("Службени гласник града Бијељина", број: 9/17), Скупштина града Бијељина на \_\_\_\_сједници одржаној дана \_\_\_\_\_\_\_\_\_\_ 2020. године, донијела је

**О Д Л У К У**

**О ОСНИВАЊУ ТЕРИТОРИЈАЛНЕ ВАТРОГАСНО-СПАСИЛАЧКЕ**

**ЈЕДИНИЦЕ БИЈЕЉИНА**

Члан 1.

Оснива се Територијална ватрогасно-спасилачка јединица Бијељина (у даљем тексту: Територијална ватрогасно-спасилачка јединица), као посебна унутрашња организациона јединица Градске управе града Бијељина (у даљем тексту: Градска управа).

Члан 2.

Територијална ватрогасно-спасилачка јединица је професионална ватрогасно-спасилачка јединица за подручје Града Бијељина.

Члан 3.

Дјелокруг и надлежности Територијалне ватрогасно-спасилачке јединице су:

- 84.25 - дјелатност ватрогасних јединица;

- 71.20 - техничко испитивање и анализа;

- 85.59 - остало образовање;

- 81.22 - остале дјелатности чишћења зграда и објеката;

- 49.41 - друмски превоз робе.

Поред дјелатности из става 1. овог члана Територијална ватрогасно-спасилачка јединица обавља и следеће послове и дјелатности:

- гашење пожара и спасавање људи и имовине угрожених пожаром и елементарним непогодама,

- спровођење мјера заштите од пожара, утврђених Планом заштите од пожара Града Бијељина,

- пружање техничке помоћи у незгодама и опасним ситуацијама,

- остваривање задатака јединица цивилне заштите у складу са Законом о заштити и спасавању у ванредним ситуацијама ("Службени гласник Републике Српске", број: 121/12 и 46/17),

- обука радника и провјера знања из области заштите од пожара код послодаваца, на основу закљученог уговора,

- учешће у спровођењу превентивних мјера заштите од пожара које су у функцији благовремености и повећања ефикасности ватрогасно-спасилачке интервенције,

- превентивни послови из области заштите од пожара и испитивање ручних и превозних апарата за гашење почетног пожара, односно пуњења и сервисирања ватрогасних апарата и уградња резервних дијелова и испитивање хидрантске мреже,

- други послове у еколошким и другим несрећама, у складу са законом.

Члан 4.

(1) Територијалном ватрогасно-спасилачком јединицом руководи старјешина Територијалне ватрогасно-спасилачке јединице кога именује Градоначелник, на основу спроведеног јавног конкурса, у складу са законом којим се уређује запошљавање, права и обавезе службеника и намјештеника у органима јединице локалне самоуправе.

(2) За старјешину Територијалне ватрогасно-спасилачке јединице може бити именовано лице које, поред општих услова предвиђених законом, има завршене студије првог циклуса са остварених најмање 180 ЕЦТС бодова или еквивалентом, техничког смјера и које испуњава друге посебне услове прописане Правилником о унутрашњој организацији и систематизацији радних мјеста у Територијалној ватрогасно-спасилачкој јединици (у даљем тексту: Правилник).

(3) Старјешина Територијалне ватрогасно-спасилачке јединице може имати замјеника који испуњава услове предвиђене законом и Правилником.

Члан 5.

Средства за финансирање рада Територијалне ватрогасно-спасилачке јединице обезбјеђују се у буџету Града, из прихода које оствари вршењем услуга у складу са законом и овом одлуком, из намјенских средстава за ову јединицу те из других извора, у складу са законом и актима органа Града.

Члан 6.

(1) У складу са Правилником, распоређивање запослених у Територијалној ватрогасно-спасилачкој јединици врши Градоначелник, у складу са законом и другим прописима.

(2) Права, обавезе и одговорности запослених у Територијалној ватрогасно-спасилачкој јединици остварују се у складу са законом, колективним уговором и општим актима који се примјењују на запослене у Градској управи.

Члан 7.

У року од 90 дана од дана ступања на снагу ове Одлуке, Скупштина града Бијељина донијеће Правилник о унутрашњој организацији и систематизацији радних мјеста у Територијалној ватрогасно-спасилачкој јединици Бијељина, а након прибављеног мишљења Министарства унутрашњих послова Републике Српске.

У року од 30 дана од дана доношења Правилника из става 1. овог члана, Градоначелник града Бијељина ће ускладити опште акте о оснивању Градске управе и о уређењу унутрашње организације и систематизације радних мјеста у Градској управи.

Члан 8.

Ступањем на снагу ове Одлуке, престаје да важи Одлука о оснивању Територијалне ватрогасне јединице Бијељина ("Службени гласник Града Бијељина", број: 5/13).

Члан 9.

Ова Одлука ступа на снагу осмог дана од дана објављивања у "Службеном гласнику Града Бијељина".

СКУПШТИНА ГРАДА БИЈЕЉИНА

|  |  |  |
| --- | --- | --- |
| Број: 01-022-/20 |  | П Р Е Д С Ј Е Д Н И К |
| Бијељина, |  | СКУПШТИНЕ ГРАДА БИЈЕЉИНА |
| Датум, 2020. године |  |  |
|  |  | Александар Ђурђевић |
|  |  |  |

**Градоначелник града Бијељина утврдио је приједлог ОДЛУКЕ О** **ОСНИВАЊУ ТЕРИТОРИЈАЛНЕ ВАТРОГАСНО-СПАСИЛАЧКЕ ЈЕДИНИЦЕ БИЈЕЉИНА те је прослеђује Скупштини града Бијељина на претрес и усвајање.**

**ГРАДОНАЧЕЛНИК**

**ОБРАЗЛОЖЕЊЕ**

**УЗ ПРИЈЕДЛОГ ОДЛУКЕ О ОСНИВАЊУ ТЕРИТОРИЈАЛНЕ ВАТРОГАСНО-СПАСИЛАЧКЕ ЈЕДИНИЦЕ БИЈЕЉИНА**

**I - ПРАВНИ ОСНОВ**

Чланом 44. став 1. Закона о заштити од пожара прописано је да се територијална ватрогасно-спасилачка јединица оснива одлуком скупштине јединице локалне самоуправе, као посебна унутрашња организациона јединица администартивне службе. Чланом 39. став. 2. тачка 12. Закона о локалној самоуправи прописано је да скупштина јединице локалне самоуправе доноси одлуке и друга општа акта о организацији и функционисању цивилне заштите у области заштите и спасавања и врши и друге послове из области заштите и спасавања, у складу са законом.

Чланом 39. став 2. тачка 13. Статута града Бијељина прописано је да Скупштина града у оквиру свог дјелокруга, доноси одлуке и друга општа акта о организацији и функционисању цивилне заштите у области заштите и спасавања и заштите од пожара и врши друге послове из области заштите и спасавања у складу са законом.

**II - РАЗЛОЗИ ЗА ДОНОШЕЊЕ ОДЛУКЕ**

Чланом 95. Закона о заштити од пожара који је ступио на снагу 19. новембра 2019. године, уређено је да ће у року од године дана од дана ступања на снагу овог закона, скупштина јединице локалне самоуправе донијети одлуку којом се оснива и утврђује дјелокруг и надлежност територијалне ватрогасно-спасилачке јединице, као и Правилник о унутрашњој организацији и систематизацији радних мјеста у територијалној ватрогасно-спасилачкој јединици, након прибављеног мишљења МУП.

**III - ОБРАЗЛОЖЕЊЕ ПРАВНИХ РЈЕШЕЊА**

Одлуком се оснива Територијална ватрогасно-спасилачка јединица (ТВСЈ) као професионална ватрогасна јединица за подручје Града, утврђују дјелокруг и надлежности те основна правила руковођења и успостављања унутрашње организације и систематизације радних мјеста у ТВСЈ.

У односу на претходна законска рјешења најважније измјене су да се, јединица оснива као Територијална ватрогасно-спасилачка јединица (до сада Територијална ватрогасна јединица) те да Правилник о унутрашњој ораниазцији и систематизацији радних мјеста у овој јединице доноси Скупштина Града, по прибављеном мишљењу МУП-а РС за разлику од досадашњег рјешења по коме је овај акт доносио Градоначелник уз прибављено мишљење МУП-а РС.

Запослени у ТВСЈ су засполени у Градској управи и на њих се примјењују прописи из области радних односа као и на све друге запослене у Градској управи.

**IV - ФИНАНСИЈСКА СРЕДСТВА**

За спровођење ове одлуке нису потребна додатна средстава у буџету Града.

Бијељина, јул 2020. године ОБРАЂИВАЧИ:

- Кабинет Градоначелника

- Територијална ватрогасна јединица

Бијељина